Minuri/sinhala-corpus-wikipedia huggingface dataset:
එහෙත් නාසි-සෝවියට් ගිවිසුමේ රහස් ඇමුනූමට අනුව එම ප්‍රදේශ රුසියාව විසින් ඈඳාගනු ලැබ ඇති බව ඔවුනට අවබෝධ වූයේ නොබෝ දිනෙකින් එහි පැමිණී NKVD භට කණ්ඩායම් විසින් දේශපාලන විරුද්ධවාදීන් යැයි සැක කෙරුන අයවළුන් දහස් ගණනින් සිරභාරයට ගැනීමට පටන් ගත් විටය
තෙසතියක් තුල පෝලන්ත ලෝක සිතියමෙන් අකා මකා දමන ලදී
සිවිල් යුද්ධයේදී තමාට බොහෝ සතුරු කම් කල පෝලන්තයෙන් දරුණූ ලෙස පලි ගැනීමට සෝවියට් වරු මෙය අවස්ථාවක් කොටගත් බවටත්, සිරභාරයට ගත් පෝලන්ත ලීජන හමුදාවේ හටයන් හා නිළධාරීන් විසි දහසක් ඝාතනය කොට කැටින් වනාන්තරයේ සමූහ මිනී වලක් තුල මිහිදන් කොට තිබියදී හමුවූ බවට කෙරෙන චෝදනාවත් මුළුමනින් බැහැර කල නොහේ
වොර්සෝවේ වීථි මත ජර්මන් යුද ටැංකි සැරිසරද්දී අගතියකින් තොරව බෝල්ටික් කලාපය සෝවියට් සංගමයට ඈඳා ගත් ස්ටැලින් ලැගෝඩා විල ඔස්සේ බිම්තීරුවක් හා දූපත් කිහිපයක් ඇතුළු භූමි ප්‍රදේශයක් භාර දෙන මෙන් ෆින්ලන්තයෙන්ද ඉල්ලා සිටියේය
ෆින්ලන්ත දේශසීමාවේ සිට සැතපුම් විස්සක් මෙපිටින් වූ ලෙනින්ග්‍රාඩයේ ආරක්ෂාව ක්‍රෙම්ලිනයට ඉමහත් කණස්සල්ලක් ගෙනදුන් බව සැබෑ වුවද ස්ටැලින්ගේ සැබෑ අරමුණ වූයේ පැරණි රුසියානු අධිරාජ්‍යයේ දේශසීමා යලි පිහිටුවීම බවට සැකයක් නොතිබිණ
ෆින් වරු එකඟ නොවූහ
ආරවුල කෙලවර වූයේ රතු හමුදාව ෆින්ලන්තයට පහර දීමෙනි
රුසියානු සෙනෙවි මණ්ඩලය හෙවත් ස්ටාව්කාවේ අපේක්ෂාව වූයේ ජර්මන් යුද ටැංකි පෝලන්තයේ අනුගමනය කල ‘විදුලි වේග යුද්ධෝපාය’ (Blitzkrieg) අනුගමනය කරමින් කෙටි යුද ව්‍යාපාරයකින් ෆින්ලන්තය පරාජය කිරීමය
එහෙත් මධ්‍යම යුරෝපයට වඩා බෙහෙවින් කටුක වූ ෆින්ලන්තයේ භූවිෂමතාව යුද ටැංකි මෙහෙයුම් සඳහා එතරම් සුදුසු වූයේ නැත
ඔක්තෝබරයේ දැඩි හිමපතනය අතරේ ඉදිරියට ගිය සම්මත ඔලිව් පැහැයෙන් වර්ණ ගන්වා තිබූ රුසියන් යුද ටැංකි හා කාකි පැහැයෙන් සැරසී සිටි භටයෝ සැඟවී සටන් කල ෆින්ලන්ත භටයන්ගේ පහසු ඉලක්ක බවට පත් වූහ
මෙහි ප්‍රථිඵලය වූයේ ඉක්මනින් අවසන් කල හැකිවෙතැයි සිතූ සටන වඩාත් දුෂ්කර හා දීර්ඝ යුද්ධයක් බවට පත් වීමයි
ප්‍රධාන ෆින්ලන්ත ආරක්ෂක සීමාව වූ මැනර්හයිම් මුරවැට බිඳ දැමීමට හය මසක් ගතවිය
අවසානයේ කලින් ඉල්ලා සිටි භූමියට වඩා විශාල බිම්කඩක් භාරදී සාමය ඉලා සිටීමට ෆින්ලන්තයට සිදු වුවද දුර්වල සතුරෙකුට එරෙහිව කෙරුන පමණට වඩා දීර්ඝ එම යුද්ධය රතු හමුදාවේ අභිමානයට ගෙනදුන්නේ ඉමහත් කැලලකි
ආක්‍රමණිකයා ලෙස හෙලා දකිනු ලැබූ රුසියාව ජාතීන්ගේ සංගමයෙන්ද නෙරපා හරින ලදී
සෝවියට්-ෆින්ලන්ත යුද්ධය වෘත්තිය බලකායක් ප්‍රතිසංවිධානය වූ රතු හමුදාව ලද පලමු වේදනාකාරී අත්දැකීමයි
ඔක්තෝබර් විප්ලවයෙන් අනතුරුව ගතවූ හුදෙකලාව තුල තමාට මඟ ඇරුන තවත් පාඩම් බොහෝ ඇති බව ස්ටාව්කාව වටහා ගත්තේය
රුසියාව පැත්තෙන් ගත් කල පෝලන්ත ආක්‍රමණය මෙන්ම ෆින්ලන්ත යුද්ධයද, එලැඹෙමින් තිබූ නොවැලැක්විය හැකි දෘෂ්ඨිමය සටන සඳහා ලද පෙරහුරුවකි
මේ වනවිට ප්‍රංශය ආක්‍රමනය කිරීමට සූදානම් වෙමින් සිටි හිට්ලර් සෝවියට්-ෆින්ලන්ත යුද්ධයෙන් එලැඹි නිගමනය නම් නිසි සැලැස්මකින් හෝ සම්බන්ධීකරණයෙන් තොරව සටන් වැදුන රතු හමුදාව පරාජය කිරීම කජු කන්නාක් මෙන් ලෙහෙසි වැඩක් බවය
වාස්තවික සාධක මත පදනම් වූ එම නිගමනය තාර්කික වශයෙන් සර්වසාධාරණ වුවද උපාය මාර්ගික වශයෙන් ඉමහත් විනාශයක් විය
එහ් ප්‍රතිඵලය වූයේ වසර එකසිය තිහකට පෙර නැපෝලියන් කල ඓතිහාසික වරද යලි පුනරාවර්තනය කිරීමට ඔහු තුල වූ පෙළඹීම හා ආත්මවිශ්වාසය වඩාත් දැඩි වීමයි
Chamara Siriwardene

රතු හමුදාවේ අපූරු යුද අභ්‍යාසය

අපකීර්තිමත් ජයග්‍රහණයකින් කෙලවර වූ ෆින්ලන්ත යුද්ධය සෝවියට් සංගමයේ අභිමානයට එල්ල වූ මරු පහරකි
කෙසේ වුවද ඒ කරුණ මත ඈ ජාතින්ගේ සංගමයෙන් නෙරපා හැරීමට තීන්දු කරන ලද්දේ යටත් විජිතකරණය මඟින් පෙරදිග ජාතින්ගේ ස්වාධීනත්වය උල්ලංඝනය කරමින් සිටි බ්‍රිතානන්යයේ මූලිකත්වයෙන් වීම, 1920 දී මහත්මා ගාන්ධි ඇතෙකු ලවා පාගවා මරාදැමීමට සුදුසු යැයි කී වින්සන්ට් චර්චිල් යුරෝපයේ ප්‍රජාතන්ත්‍රවාදය වෙනුවෙන් පෙනී සිටීම තරමටම හාස්‍යජනකය
එපමනක් නොව තෙමසකට පෙර බටහිර බලවතුන් විසින් නාසි ජර්මනියට එරෙහිව කොමියුනිස්ට් රුසියාව හා සන්ධානයක් පැතීම මඟින් පෙනී යන්නේ දේශපාලන වශයෙන් ඔවුන්ද හිට්ලර් හා ස්ටැලින් තරමටම අවස්ථාවාදී ලෙස කටයුතු කල බවයි. ස්ටැලින්ගේ රහස් නියෝගයක් මත NKVD සිරභාරයේදී මරාදැමුන පෝලන්ත යුද සිරකරුවන් දහස් ගනනක් කැටින් වානාන්තරයේ සමූහ මිනී වලවල් තුල මිහිදන් කෙරෙන අතර හිට්ලර්ගගේ හමුදා ප්‍රංශය ආක්‍රමණය කලහ
මේ පිළිබඳ වැඩි විස්තර ‘හිට්ලර් නම් යුද කාමීයා’ යන පෙර ලිපියෙහි විස්තර කොට ඇත
හිට්ලර්ට සුභපැතුම් පණිවුඩයක් යැවීමට ස්ටැලින් පසුබට නොවුවද ඒ වනවිටත් දෙපාර්ශ්වය අතර අන්‍යොන්‍ය අවිශ්වාසය දළුලමින් තිබිණ
නාසි-සෝවියට් ගිවිසුම ප්‍රකාර රුසියානු අනුහස් වැයික්කියට අයත් බවට පිළිගැනුන රුමේනියාවට ජර්මනිය විසින් දේශසීමා සහතිකයක් ලබා දීමත්, ෆින්ලන්තය හා ගිවිසුමකට එලැඹීමත් ස්ටැලින්ගේ කෝපයට හේතුවිය
මේ පිළිබඳ කරුණු විමසීමට සෝවියට් විදේශ ඇමති ව්‍යාචෙස්ලාව් මොලොටොව් තකහනියක් බර්ලින් බලා පැමිණි අන්දම ‘හිට්ලර් නම් අධිරාජයා’ නැමති පෙර ලිපියෙන් විස්තර කොට ඇත
හිට්ලර් තරයේ කියාසිටියේ තමාට රොමේනියාවේ ඛණිජ තෙල් හා ෆින්ලන්තයේ නිකල් අවශ්‍ය බැවින් ‘මොනවා උනත්’ එලැඹි ගිවිසුම් අවලංගු කොට නොහෙන බවයි. යුද්ධය තමා අපේක්ෂා කලාට වඩා බොහෝ කලින් එලැඹෙනු ඇති බව ස්ටැලින් එපමණකින් වටහා ගත්තේය
යුද සූදානමේ වත්මන් තත්වය තක්සේරු කරනු වස් අපේක්ෂිත ජර්මන් ආක්‍රමණය පිළිබිඹු කෙරෙන යුද්ධඅභ්‍යාසයක් කැඳවන මෙන් කිරීමට රුසියානු සෙනෙවි මණ්ඩලයට හෙවෙත් ‘ස්ටාව්කාවට’ නියම කරන ලදී
යුද පෙරහුරුවේ ප්‍රථිපලය සිත් සසල කරවන සුළු විය
ජර්මන් යුද ශක්තිය පිළිබඳ බුද්ධි තොරතුරු අනුසාරයෙන් සංවිධානය කෙරුන එම අගැයීම තුලින් පැහැදිලිවම පෙනී ගියේ යුද ටැංකි හා ගුවන් යානා විශාල ලෙස යොදා ගනිමින් ඩිවිෂන 60ක් යොදවා බටහිර පෙරමුණේ ආක්‍රමණයකට මුහුන දීමට රතු හමුදාව තුල වූ සූදානම කිසිසේත් ප්‍රමාණවත් නොවන බවය
එවන් තත්වයක් තුල බටහිර රුසියාව අත හැර පසුබැසීමට සිදු වන බවත් සතුරාගේ ඉදිරි ගමන අඩාල කල හැක්කේ රට ඇතුලතදී බවත් පැහැදිලිව පෙණින
විදේශ ඇමති මොලොටොව් වහා කැඳවූ ස්ටැලින් මේ මොහොතේ ජර්මනිය හා හදිසි ගැටුමක් තුඩු දීමට ඉඩදෙන කිසිදු සිද්ධියක් ඇති නොවන තැනට වග බලාගන්නා මෙන් තරයේ උපදෙස් දුන්නේ හිස ගිනීගත්තෙකු මෙනි
ඔහුගේ උපාය වූයේ යාප්පුවෙන් ජර්මනිය රවටමින් තමාට අවශ්‍ය කාලය ලබා ගැනීමයි
සටන් හැකියාව හා සැපයුම් අතින් තවමත් දුර්වල වුවද ශාස්ත්‍රීය හා බුද්ධිමය වශයෙන් රතු හමුදාව මේ මොහොත වන විට විශිෂ්ඨ ප්‍රගතියක් ලබා තිබූ බව පෙනීයන්නේ මාස කිහිපයකින් දියත් කෙරුන සැබෑ ජර්මන් ආක්‍රමණය මෙම අභ්‍යාසයයේ ප්‍රථිඵලයන්ට බෙහෙවින් සමාන වූ නිසාය
ක්‍රෙම්ලිනයේ ඉතිහාසය VIII ලිපියෙන් වැඩිදුර විස්තර කොට ඇති ජනරාල් මිහයිල් කුටුසොව් හා ජනරාල් මත්වේයි ප්ලැටොව් කුමාරයා විසින් නැපෝලියන්ට එරෙහිව යොදාගත් සියවසක් පැරණී අහඹු දේශීය යුද උපක්‍රම වල ඇති කාලීන වැදගත් කම මෙන්ම නූතන යුද කලාව තුල තීරණාත්මක සාධකය පිරිස් බලය නොව ජංගමශීලීත්වය බවද එමඟින් දැඩිව අවධාරණය කොට තිබිණ
යුද අභ්‍යාසය පිළිබඳ සමාලෝචනය කිරීමේ හදිසි හමුවක් සඳහා ආරක්ෂාව පිළිබඳ මහජන කොමිසාර් කාර්යාලයේ (සෝවියට් ආරක්ෂක අමාත්‍යාංශය) හා රතු හමුදාවේ නිළධාරින් ක්‍රෙම්ලිනයට කැඳවන ලදී
සැසියට ඉහල පෙලේ පක්ෂ නායකයෝද සහභාගී වූහ
ලාභ ටියුනික් කබායක් හැඳ පයිප්පය කට් රුවාගත් ස්ටැලින් පසුවූයේ නොසතුටු සිතිනි
පසු බැස්මට හේතු හා ඊට විසඳුම් දැන ගැනීමට ඔහුට උවමනා විය
පැරණි සාර් හමුදාවේ නිළධාරියෙකු වූ අවිආයුධ පිළිබඳ නියෝජ්‍ය මහජන කොමිසාර් ග්‍රොගෝරි කුලික් කියා සිටියේ වෙඩි බලයේ අඩුලුහුඬ් කම් සමනය කිරීම සඳහා රයිපල් ඩිවිෂන වල මිනිස් බලය වැඩි කොට අසුන් යොදා ගෙනිමින් කාළතුවක්කු බලඇණි වල ජංගමශීලීත්වය ඉහල නැංවීම සුදුසු බවය
ගතානුගතක පුද්ගලයෙකු වූ ඔහු තුල යාන්ත්‍රික යුද ශිල්පය කෙරේ විශ්වසයක් නොතිබිණ
යුද ටැංකි පාබල හමුදාවේ සහායක ලෙස දුටු කුලික් රතු හමුදාවේ සම්මත ප්‍රධාන අවිය ලෙස PPD 40 අර්ධ-මැෂින් තුවක්කු නිකුත් කිරීම නිරපරාදේ පතොරම් නාස්තියක් ලෙසත් විශාල වශයෙන් යුදටැංකි නිෂ්පාදනය අමු ද්‍රව්‍ය අවභාවිතාවක් ලෙසත් සැලකූ අයෙකි
මේ වන විට සාර්ථකව අත් හදා බලමින් තිබූ BM-13 ට්‍රක් රථ මත සිට විදීමට සැලසුම් කෙරුන ‘කත්යූෂා’ නැමති රොකට් මෝටාර් යන්ත්‍ර නිෂ්පාදනය ගැනද ඔහු තුල ඒ හැටි මනාපයක් නැත
එවැන්නෝ සුළු පිරිසක් කොතැනත් සිටිති
එහෙත් කෝපයෙන් සිටි ස්ටැලින් ඔහුට සැරවිය
“අද කාලෙ යුද්ධ ජය ගන්නෙ යාන්ත්‍රික බල ඇණි වලින් මිසක් අශ්ව කරත්ත වලින් නෙවෙයි
” අනතුරුව නැඟී සිටියේ යුද අභ්‍යාසයේ ‘සතුරු පිල’ නියෝජනය කල තරුණ අණදෙන නිළධාරියයාය
ඔහුගේ මතය වූයේ බයිලෝරුසියාවේ ආරක්ෂක වැටවල් දේශ සීමාවට ඉතා ආසන්න වැඩි බවත්, ඒ වායේ ගැඹුර ප්‍රමානවත් නොවන බවත්ය
ආරක්ෂක සටන් වලදී මෙම තත්වය අවසිදායක ලෙස රූපණය වන බවත් බ්‍රෙෂ්ට් බලකොටුව සතුරාට පහසුවෙන් නිරාවරනය වන බවත් හේ පෙන්වා දුන්නේය
නිලයෙන් ජනරාල් වරයකු වූ මෙම නිළධාරියා ජෝර්ජි කොන්ස්තන්තිනෙවිච් ෂුකොව් නම් වී. “ජෝර්ජි කොන්ස්තන්තිනෙවිච්
ආරක්ෂක සීමා ඉදි කරල තියෙන්නෙ මිලිටරි කවුන්සිලයෙ නිර්දේශ වල හැටියට මිසක් ආවට ගියාවට නෙවෙයි
” ආරක්ෂාව භාර කොමිසර් තැන්පත් සෙම්යොන් තිමොෂෙන්කෝ බෙරිහන් දුන්නේ පුපුරා හැලෙමිනි
සෝවියට් නිලධාරිවාදය තුල නව අදහස් ඉදිරිපත් කිරීම කෙතෙක් අනතුරුදායක අත්හදා බැලීමක්ද යන වගට සෝවියට් යාන්ත්‍රික යුද ශිල්පයේ මෙන්ම රතු හමුදාවේ අනාගත උපාය වූ ‘ග්ලූබෝකයා’ නොහොත් ‘ගැඹුරු මෙහෙයුම්’ (Deep Operations) න්‍යායේ පියා ලෙස සැලකෙන මාෂල් මිහායිල් ටුක්හාචෙව්ස්කිගේ ඉරණම හොඳ නිදසුනකි
(මෙ පිළිබඳ කලින් ලිපියේ විස්තර කොට ඇත)
මතබේදයට තුඩු දුන් ආරක්ෂක කලාප ඉදි කරන ලද්දේ හිටපු ආරක්ෂ කොමිසාර් මෙන්ම තම සමීප සගයකු වූ ක්ලෙමෙන්ති වොරොෂිලොව් විසින් නිසාදෝ ස්ටැලින් කිසිවක්ම කීවේ නැත
තවත් තාක්ෂණික ගැටළු කිහිපයක් සාකාච්ඡාවට භාජනය කල සභා තොමෝ අනතුරුව විසිර ගියාහ
පසු දින උදෑසන සේවයට වාර්තා කල ජෝර්ජි ෂුකොව්ට වහා ස්ටැලින් හමුවේ පෙනී සිටින මෙන් අණක් ලැබිණ
අවෙලාවේ ලඩ මේ නියෝගයෙන් ඉමහත් පුදුමයට පත් අසරණ ජනරාල් තැන ලහි ලහියේ ක්‍රෙම්ලිනය බලා ගියේ යහපතක් අපේක්ෂාවෙන් නොවන බව වෙසෙසින් මෙහිලා සඳහන් කල යුතු නැත
වඩාත් පුදුමයට කරුණ වූයේ සුපුරුදු ලාභ ටියුනික් කබායෙන් සැරසී පයිප්පය මුව තුල රුවාගෙන සිටි ස්ටැලින් ඔහුට අතට අතදී පිලිගැනීමට ඉදිරිපත් වීමයි
“ජෝර්ජි කොන්ස්තන්තිනෙවිච්
දේශපාලන මණ්ඩලය ඊයෙ තීරණය කලා තමුසෙව රතු හමුදාවේ මාණ්ඩලික ප්‍රධානී තනතුරට පත් කරන්න
ගිහින් වැඩ භාරගන්නවා
” “සමාවෙන්න ස්ටැලින් සහෝදරයා
මම පෙරමුණු අණදෙන්නෙක්
මාණ්ඩලික ප්‍රධානියෙක් විදියට මට අත්දැකීම් නැහැ
” “මේක මගේ තීරණයක් නෙවෙයි
වහාම ගිහින් වැඩ භාරගන්නවා
ඉතුරුවා පසුවට බලමු
” ස්ටැලින් සිනාසුනේය
පය භාගයකට පසු ජෝර්ජි ෂුකොව් සිටියේ පෙරදින රැස්වීමේදී තමාට කෑ කෝ ගැසූ ආරක්ෂක කොමිසාර් ඉදිරිපිටය
“තමුසෙ තනතුර භාරගන්න බැහැ කිව්වද
ස්ටැලින් සහෝදරයා මට මේ දැන් ටැලිපෝන් කලා” තිමොෂෙන්කෝ තවදුරත් දොස් පැවරීමට සැරසුන බවක් පල කලද තම මුවඟට නැඟුන සිනාව මැඩ ගැනීමට අසමත් වූ ඔහුගේ හඬෙහි වූයේ මිතුරු ස්වරයකි
“තමුසෙගෙ රාජකාරි පුර්කායෙව්ට භාරදීල හෙටම ඇවිත් වැඩ භාරගන්නවා” 1941 පෙබරවාරි 01 දා ජෝර්ජි ෂුකොව් රතු හමුදාවේ ප්‍රධාන මාණ්ඩලික නිලධාරියා ලෙස ලද පත්වීම ඉතිහාසයේ දෛවෝපගත සන්ධිස්ථානයක් ලෙස සැලකීමෙහි ලා වරදක් නැත
නොඑසේ වී නම් දෙවන ලෝක යුද්ධයේ ප්‍රථිඵලය බොහෝ වෙනස් වීමට ඉඩතිබිණ
Chamara Siriwardene

මහා යුද්ධයේ පෙර සැඳෑව

1941 පෙබරවාරියේ රතු හමුදාවේ යුද සූදානම පිළිබඳ නව මාණ්ඩලික ප්‍රධානී ජෝර්ජි ෂුකොව් විසින් කඩි මුඩියේ කල ඇගැයීමද යුද අභ්‍යාසයේ ප්‍රථිඵලය තරමට තැති ගන්වන සුළු විය
සෝවියට් සංචිතය සතුව ඒ වනවිට සන්නද්ධ වාහන 17,000 ක් සමන්විත වූ බව සැබෑවක් වුවද, මුල් පරම්පරාවේ සැහැල්ලු යුද ටැංකි වූ ඒවා ජර්මන් හමුදාව විසින් දැන් ක්ෂෙත්‍ර ගත කල පැන්සර් III හා IV කාණ්ඩයේ වාහන වලට මුහුණ දීමට කිසිසේත්ම සෑහුනේ නැත
මෙමඟින් පෙනී ගියේ පවිත්‍රකරණය අතරතුර මාෂල් මිහායිල් ටුක්හාචෙව්ස්කිට දේශපාලන හේතූන් මත මරණ දඬුවම පැමිණවීමෙන් පසු සෝවියට් යාන්ත්‍රික යුද ශිල්පය වැරදි මඟට යොමුව තිබූ බවයි. අවිආයුධ සැලසුම් භාරව සිටි ග්‍රිගෝරි කුලික් කොමිසාර් තැන ගතානුගතික අදහස් දැරූවෙකු බව අපි දනිමු
රතු ගුවන් හමුදාවේ තත්වයද මීට නොදෙවනි විය
සංචිතය මුළුමනින්ම පාහේ යල්පැනගිය සැහැල්ලු යානා වලින් සමන්විත වූ අතර මිග්-3 හා ඉල්යූෂින්- 2 ගුවන් වයානා එ වනතුරුත් අත්හදා බැලෙමින් තිබිණ
ගුවන් හමුදාවේ ප්‍රති සංවිධානය අපේක්ෂා කෙරුනේ තුන් වන පස් අවුරුදු සැලැම අවසානයේදීය
යෝජිත නව රෙජිමේන්තු 109න් නුදුරු අනාගතයේ සම්පූර්ණ කොට හැකිව තිබුනේ ඒකක 19කි
මේ හේතුවෙන් අතැති සියළු ගුවන් යානා නාශක අවි හා රේඩාර් පද්ධති සියල්ල උපාය මාර්ගික වශයෙන් වැදගත් වූ ස්කොව් හා ලෙනින්ග්‍රාඩ් නගරය කේන්ද්‍ර කොට ස්ථාන ගත කිරීමට ෂුකොව් තීරණය කලේය
පැවති තත්වය පිළිබඳ ෂුකොව් ඉදිරිපත් කල අගැයීමට පුරා පැයක් සවන් දුන් ආරක්ෂක කොමිසාර් සෙම්යොන් තිමොෂෙන්කෝ කොහෙත්ම පුදුමයට පත් බවක් පල නොකලේය
අනතුරුව දුරකථනයෙන් ස්ටැලින් සමඟ කෙටි පිළිසඳරක යෙදුන හෙ මෙසේද කීය
“අන්න ස්ටැලින් සහෝදරය තමුසෙට එන්න කිව්ව. හැබැයි මතක තියාගන්නවා එයා දීර්ඝ වාර්තා වලට කැමති නැහැ
මේ ඔක්කොම එයා දැනටමත් දන්නවා
තමුසෙගෙ යෝජනා විතරක් ඉදිරිපත් කරනවා
” පසුදින ෂුකොව් මොස්කොව් නුවරට එපිටින් වූ ස්ටැලින්ගේ ගම්බද නිවෙසට ගියේ තම සහායකයා වූ ලුතිනන් ජනරාල් නිකොලායි වටුටින් සමඟය
පුළුල් උපායමාර්ගික දැක්මක් සහිත වටුටින් අසාමාන්‍ය කඩිසර බවකින් යුත් නිලධාරියෙකි
තිමොෂෙන්කෝ හා අවි ආයුධ කොමිසාර් කුලික් මෙන්ම විදේශ ඇමති මොලොටොව් ඇතුළු තවත් දේශපාලන මණ්ඩලයේ සාමාජිකයන් කිහිපදෙනෙක්ද සමඟ ස්ටැලින් පාතරාසය බුදිමින් සිටියේය
ඉතා සරල පෞද්ගලික දිවියක් ගත කල ඔහුගේ කෑම වේල සමන්විත වූයේ ගෝවා සුප්, තැම්බූ මස්, පලතුරු හා ජෝර්ජියානු වයින් වලිනි
හමුදා නිළධාරීන් දෙදෙනාද මේසයට කැඳවන ලදී
ජෝර්ජියානු වයින් පානය කරමින් පෙරදින තමා තිමොෂෙන්කෝට කල විස්තරය ලුහුඬින් ඉදිරිපත් කල ෂුකොව් තත්වය ඉතා අවදානම් බැවින් බටහිර හමුදා දිස්ත්‍රික්ක ඉතා ඉක්මනින් යුද සූදානමකට ගෙන ඒමෙ වැදගත් කම යලි යලිත් අවධාරනය කලේය
ස්ටැලින් සවන් දුන්නේ නිහඬවය
“තමුසෙ හෙටම ගිහින් අපේ අළුත් ‘කත්යූෂා’ රොකට් යන්ත්‍රය පරීක්ෂා කරනවා
භාවිතයට සුදුසු නම් ඒවා දැන් මහාපරිමාණයෙන් නිෂ්පාදනය කරන්න අපිට පුළුවන්
හැබැයි ආරක්ෂක ඉදි කිරීම් වලට මේවෙලාවෙ වැය කරන්න සම්පත් අපිට නැහැ
ඒව තමුසෙලට තියන විදියට පිරිමගන්න වෙනවා” ඒ ස්ටැලින්ගේ අවසන් තීරණයයි
කෙසේ වුවද ෂුකොව් ගේ නිර්දේශ සැලකිල්ලට ගත් ස්ටැලින් මාර්තුවේදී අතිරේක යාන්ත්‍රික රෙජිමේන්තු විස්සක් හ ගොඩනැඟීම සඳහා අනුමැතිය දුන්නේය
ඒවා සන්නද්ධ කිරීම පිණිස නූතන T 34 හා KV කාණ්ඩයේ බර යුද ටැංකි 16,800 ක් අවැසි බවට ගණන් බලන ලදී
එහෙත් සෝවියට් කර්මාන්තශාලා වලට කෙටි කලක් තුල එම අවශ්යතාව සැපයීම සඳහා ධාරිතාවක් නොතිබුනේ යුධ ටැංකි නිෂ්පාදනය ප්‍රමුඛ අවශ්‍යතාවක් ලෙස ඒ තාක් නොසැලකුන නිසාය
නිෂ්පාදන පිරිවැය අතින් ලාභදායී යුද ටැංකි-නාශක බ්‍රිගේඩ දහයක් ගොඩ නැගීමෙන් එම අඩුපාඩුව තරම් හෝ සමනය කොට ගැනීම ස්ටාව්කාවේ අපේක්ෂාව විය
වඩාත් සංකීර්ණ වූයේ සැපයුම් හා සම්බන්ධීකරණයයි
බර යුද ටැංකි ගමනා ගමනය සඳහා මහා මාර්ග හා පාලම් අළුත්වැඩියා කලයුතු වූ අතර ගුවන් යානා සඳහා ප්‍රමාණවත් ගුවන් පථ මෙන්ම භට පිරිස් ප්‍රවාහනය සදහා සෑහෙන දුම්රිය මාර්ග හෝ මැදිරි සෝවියට් සංගමය සතුව නොතිබිණ
මුළුමනින්ම බැර කර්මාන්ත ඉලක්ක කොටගත් තෙවන පස් අවුරුදු සැලැස්ම සඳහා වෙන්කෙරුන රූබල් කෝටි 18000 තුල යටිතල පහසුකම් සඳහා වූ ප්‍රතිපාදන ඉතා සිමිත වූ හෙයින් මේ අවශ්‍යතා කෙරේ අවධානයක් යොමුකිරීමෙහිලා අවකාශයක් නුවූ තරම්ය
එහෙත් සංචිත බලඇණී පුහුණුව සඳහා කැඳවීමට ස්ටාව්කාව කල යෝජනාව කෙරේ ස්ටැලින් දැක්වූයේ පැකිලෙන සුළු ආකල්පයකි
දැවැන්ත පරිමාණයේ බඳවා ගැනීම් හා පුහුණු කිරීම් ජර්මනිය විසින් යුද්ධය සඳහා හේතුවක් කොට ගනු අතැයි හේ බියෙන් පසුවිය
අවසානයේ අතිරේක භටයන් අට ලක්ෂයක් කැඳවීමට නියෝග නිකුත් කිරීමට ඔහු කැමති වුවද ඔවුන්ගේ පුහුණුව යෙදුනේ සරත් සමයටයි
එතෙක් කුඩා කණ්ඩායම් වශයෙන් බටහිර හමුදා දිස්ත්‍රික්කවලට අනුයුක්ත කෙරුන මෙම නව ඒකක වලට නිසි සම්බන්ධීකරණ පහසුකම් නොවූ අතර ඔවුන් සතුව ගුවන් විදුලි සංඥා උපකරණ තිබුනේ අවශ්‍ය ප්‍රමාණයට වඩා අඩකටත් අඩුවෙනි
අවි සැලසුම් ශිල්පීන් සමඟ සාකච්ඡා පවත්වමින්ද, අවි කර්මාන්තයේ ප්‍රගතිය නිරික්සමින්ද, බටහිර හමුද දිස්ත්‍රික්කවල ආරක්ෂක විධිවිධාන පිරික්සමින්ද, අලස සෙබළුන්ට තර්ජනය කරමින්ද, රතු හමුදාව ප්‍රමාණවත් යුද සූදානමකට ගෙන ඒම සඳහා දිනකට පැය 20ක් පමණ වෙහෙසුන ෂුකොව් මේ වනවිට නිදාගත්තේද තම කාර්යාලය තුලය
මැයි මස වන විට බටහිර පෙරමුනේ භටයන් විසි නවලක්ෂයක් හා NKVD දේශසීමා ආරකෂක ඩිවිෂන 11ක් ස්ථාන ගත කිරීමට හේ සමත් විය
එහෙත් නිෂ්පාදන ප්‍රමුඛතාවය ලැබුනේ බොහෝ ප්‍රමාද වී බැවින් මේ කාලය තුල සෝවියට් බැර කර්මාන්ත වලට සැපයිය හැකි වූයේ නවීන ‘ඉල්යූෂින්’ හා ‘යාක්’ ගුවන් යානා 1500 ක් හා T -34 හා KV යුද ටැංකි 1475ක් පමණී
සෙසු සියල්ල යල්පැනගිය උපකරණ විය
තමා නුදුරේදීම බ්‍රිතාන්‍යයට පහරදෙන බවක් ප්‍රසිද්ධියේ හැඟවූ හිට්ලර්, රුසියානු ආක්‍රමණය සඳහා යොදා ගෙන තිබුනේ 1941 මැයි 15 දාටයි
පෝලන්තයේ සිටි තම ඔත්තු කරුවන්ගෙන් මේ තොරතුරු අසා දැනගත් ස්ටාව්කාව ඒ බව ක්‍රෙම්ලිනයට වාර්තා කලද, ස්ටැලින් එය විශ්වාස කිරීමට මැලිවිය
තමා ජර්මනිය හා අකල් යුද්ධයකට පටලැවීමේ අටියෙන් ඉංග්‍රීසීන් හිතාමතා ව්‍යාජ තොරතුරු නිර්මානය කරන බවට ඔහු සැක කලේය
යුගොස්ලාවියාවට හමුදා යැවීමට හිට්ලර් ගත් හදිසි තීන්දුව නිසා ආක්‍රමණය ජුනි 22 දා කල් දැමීමට ජර්මන් සෙනෙවි මණ්ඩලයට සිදු වූයේ ඒ අතරයි
එහි ප්‍රථිඵලය වූයේ තමා ලද බුද්ධි තොරතුරු පිළිබඳ ස්ටැලින් තුල වූ විශ්වාසය වඩාත් හීන වීමයි
එහෙයින් ඔහු දෙවැනි හා තෙවැනි අනතුරු ඇඟවීම් ගැන වැඩිමනත් තැකීමක් කෙලේ නැත
එහෙත් නුදුරේදීම ආක්‍රමණයක් සිදු විය හැකි බව හඟවමින් දිගින් දිගටම ලද බුද්ධි තොරතුරු පිළිබඳ ඉමහත් විශ්වාසයෙන් පසුවූ ස්ටාව්කාව වහා බටහිර හමුදා දිස්ත්‍රික්ක වලට අනතුරු හැඟවීමේ නියෝගයක් නිකුත් කල යුතු බවට ස්ටැලින්ට නැවත නැවතත් සිහිපත් කලෝය
එහෙත් ස්ටැලින් තවදුරටත් පසුවූයේ දෙගිඩියාවෙනි
තම අඩු සූදානම ගැන දත් හේ ඉක්මන් වී අත ඉස්සර කොට ගැනීමට තවදුරටත් බිය විය
ජුනි 21 දා මොස්කොව් නුවර උණුසුම් ගිම්හාන දිනකි
නගර වැසියෝ සාමාන්‍ය පරිදි තම දෛනික කටයුතු වල නිරත වෙද්දී ස්ටාව්කාවට අසන්නට ලැබුනේ විශාල ජර්මන් හමුදා කණ්ඩායම් කිහිපයක් රුසියානු දේශසීමාව දෙසට සමීප වෙමින් සිටින බවයි. සවස් වරුවේ වහා ක්‍රෙම්ලිනයට ගිය තිමොෂෙන්කෝ හා ෂුකොව් වහා බටහිර පෙරමුණට අනතුරු හැඟව්මේ නියෝගයක් නිකුත් කලයුතු බවට ස්තැලින්ට බලකොට සිටියෝය
තවත් බොහෝ වේලාවක් එකල මෙකල වෙමින් සිටි ආඥාදායකයා අවසානයේ දී ඊට එකඟ වූයේ තත්වයේ ඇති බැරෑරුම් බව වටහා ගත් නිසා විය යුතුය
ඒ වනවිට මොස්කොව් නුවරට මධ්‍යම රාත්‍රිය උදා වෙමින් තිබිණ
නියෝගය පහත සඳහන් පරිදි විය
ලෙනින්ග්‍රාඩ්, ඔඩෙස්සා, කියෙව්, හා බෝල්ටික් පෙරමුණු අණදෙන නිළධාරී වෙත, 01. ජුනි 22-23 අතර ඉහත දිස්ත්‍රික්කවලට ජර්මන් ප්‍රහාරයක් එල්ලවීමේ අවදානමක් ඇති බවට තොරතුරු ලැබී ඇත
02. නිළධාරීන්ගේ හා භටයන්ගේ කාර්යය වනුයේ පූර්ණ සූදානමක පසුවීමත් ජර්මනුන් ගේ ප්‍රකෝපකාරී ක්‍රියා තුලින් වඩාත් සංකීර්ණ තත්වයක් උද්ගත වීම වැලැක්වීමත්ය
03. ජුනි 22 දා අළුයම වන විට පෙරමුණූ ආරක්ෂක සීමා තුල රහසිගත ලෙස භට පිරිස් ස්තානගත කල යුතු වන අතර සවස් වන විට සිටළු ගුවන් යානා හා ගුවන් පථ සතුරාට නොදැකිය හැකි පරිදි ආවරණය කල යුතුය
04. නිශ්චිත වැඩි දුර නියෝග වලින් තොරව වෙනත් කිසිදු පියවරක් නොගත යුතුය
අත්සන් කලේ

රතු හමුදාවේ උත්තරිතර ඉහල අණදෙන මූලස්ථානය (ස්ටාව්කා) වෙනුවට

සෙම්යොන් තිමොෂෙන්කෝ ජෝර්ජි ෂුකොව් ආරක්ෂක කටයුතු ප්‍රධාන මාණ්ඩලික පිළිබඳ මහජන කොමිසාර් නිළධාරී

මෙය ගුවන් විදුලි කේත ඔස්සේ බටහිර හමුදා දිස්ත්‍රික්ක වලට යවන විට ජුනි 22 දා අළුයම 1.00ට ආසන්නව තිබිණ
එහෙත් හදිසි නියෝගය ප්‍රකාර ඉදිරි ආරක්ෂක සීමා තුල ස්ථාන ගත කිරීමට අණදෙන නිළධාරීන්ට අවස්ථාවක් ලැබුනේ නැත
ඒ අළුයම 3.30ට ජර්මන් ආක්‍රමණය ඇරඹුන බැවිණි
Chamara Siriwardene

දෙවන දේශප්‍රේමී යුද්ධය

1941 ජුනි 22 අළුයම ස්ටාව්කාවේ මෙහෙයුම් ප්‍රධානී ලුතිනන්-ජනරාල් නිකොලායි වටුටින්ගේ පෞද්ගලිකව අධීක්ෂණය යටතේ ආක්‍රමණය පිළිබඳ අනතුරු හැඟවීමේ නියෝගය අඩංගු ගුවන්විදුලි පණිවුඩය බටහිර හමුදා දිස්ත්‍රික්ක වලට සම්ප්‍රේෂණය කරන අතර ආරක්ෂක කොමිසාර් කාර්යාලය තුලට වී තිමොෂෙන්කෝ හා මාණ්ඩලික ප්‍රධානී ෂුකොව් තේ පානය කරමින් සිටියේ අනාගතය පිලීබඳ අවිනිශ්චිත හැඟීමෙන් යුතුවය
කිසියම් බරපතල යමක් ආසන්න බවට දෙදෙනාම ඉවෙන් මෙන් වටහාගෙන තිබුනද තම හැඟිම් වචනයට නැඟීමට එක් අයෙකු හෝ මේ මොහොතේ උත්සුක නුවූහ
පණිවුඩය යැවීමෙන් නොනැවතුන කඩිසර වටුටින් අධි සංඛ්‍යාත ගුවන් විදුලියෙන් අදාල හමුදා දිස්ත්‍රික්ක අමතමින් සියළු අණදෙන නිළධාරීන් තත්වය පිළිබඳ දැනුවත් කලේය
හඳුනා නොගත් ගුවන් යානා සමූහයක් තමා දෙසට ලඟා වෙමින් සිටින බවට කළු මුහුද භාර නාවුක ආඥාපති තැන වාර්තා කොට සිටින විට අළුයම තුන පසුවී මිනිත්තු හතක් ගෙවුනා පමණි
“මොකද්ද තමුසෙ ගන්න තීරණය
” ෂුකොව් විමසීය
“සහෝදරය අණ කල වහාම පහර දෙන්න අපි සූදානම්
” එම නියෝගය නිකුත් කොට හැකිව තිබුනේ ස්ටැලින්ට පමණි
එහෙත් නාස්ති කිරීමට කාලයක් ඉතිරිව නොතිබිණ
“ වහාම පහර දෙනවා,” ෂුකොව් අණ කලේ රිසිවරයට ඉහලින් තිමොෂෙන්කෝ දෙස බලමිනි
ආරක්ෂක කොමිසාර් එය අනුමත කරමින් හිස සැලීය
තීරණාත්මක අවස්ථාවේ අවදානම ගෙන කටයුතු කිරීම හමුදා නිලධාරියාගේ වගකීමයි
බයිලෝ රුසියාවේ, යුක්‍රේනයේ හා බෝල්ටික් ප්‍රදේශයේ නගර වලට ගුවන් ප්‍රහාර එල්ලවන බවට අළුයම 3.30 සිට දිගින් දිගටම වාර්තා ලැබෙන්නට විය
ෂුකොව් ස්ටැලින්ගේ පෞද්ගලික දුරකථනයට ඇමතුමක් ගත්තේය
මේ වෙලාවෙ
” ක්‍රෙම්ලිනයේ සංඥා පුවරුවේ රාජකාරි භාර NKVD ජනරාල් වරයා ඇසුවේ සිය දෙසවන් අදහා ගත නොහැකිවය
අළුයම තුනහමාරට ස්ටැලින්ට ඇහැරවීමට කිසිවෙකු ඉදිරිපත් නොවෙති
“ඉක්මන් කරනවා
” ෂුකොව් කෝපයෙන් කෑගෑවේය
“ජර්මන්නු අපට පහර දෙනවා
” නින්දෙන් ඇහැරවනු ලැබූ ස්ටැලින් ඒ මහා විපතට සවන් දුන්නේ නිහඬවය
ස්ටාව්කා ලොක්කෝ හා දේශපාලන මණ්ඩල සභිකයෝ එකෙනෙහිම ක්‍රෙම්ලිනට කැදවනු ලැබූහ
වයඹ දිග හා බටහිර පෙරමුණු වලට එල්ල වූ දැවැන්ත කාලතුවක්කු ප්‍රහාරයක් එල්ල වන බව වාර්තා වූයේ ඒ අතරය
“ජර්මන් ආණ්ඩුව යුද ප්‍රකාශ කරලා
” තානාපති කාර්යාලයෙන් ලද තුණ්ඩුවක් අතැතිව එහි කඩා වැදුන විදේශ ඇමති මොලොටොව් කෑ ගැසීය
ස්ටැලින් ඔහු දෙස බැලුවේ සිය දෙසවන් අදහා ගත නුහුන කලක මෙනි
ඔහු නිහඬව පුටුව මතට වාරුවූයේ තම දෙපා පණ නැතිවූ ලෙසටය
දේශපාලන මණ්ඩල සභිකයන් වික්ෂිප්තව බලා සිටියදී ෂුකොව් අයැද සිටියේ වහා සතුරාගේ ඉදිරිගමන නැවත්වීමට අණක් නිකුත් කරන ලෙසටයි
“ඉදිරි ගමන නවත්වන්න නෙවෙයි, සතුරා සමූලඝාතනයට අණ කරන්න
” ආරක්ෂක කොමිසාර් තිමොෂෙන්කෝ එය නිවැරදි කලේය
බෙහෙවින් අධෛර්යයට පත්ව සිටි ස්ටැලින් කලේ තම අනුමැතිය හඟවමින් හිස සැලීම පමණී
වහා නියෝගය සූදානම් කරනු ලැබුවද එය සම්ප්‍රේෂණය කිරීමට හැකියාවක් නුවූයේ වූයේ ඒ වනවිටත් උදම් රැලක් මෙන් බටහිර පෙරමුණ හරහා ඉදිරියට එමින් සිටි ජර්මන් ඉදිරි පෙල බල ඇණී විසින් සියළු සන්නිවේදන මාර්ග කපා හැර තිබූ නිසාය
මේ හේතුව නිසා නියෝග යැවීම පමනක් නොව ඒ ඒ ප්‍රදේශ වල ස්දු වන්නේ කුමක්දැයි දැන ගැනීමද අතිශය අසීරු විය
දේශසීමා නගර ඉලක්ක කොටගෙන එල්ලවුන දැවැන්ත ගුවන් හා කාලතුවක්කු ප්‍රහාරයකින් අනතුරුව බලසම්පන්න සතුරු යුද ටැංකි කණ්ඩායම් තුනක් සමස්ත බටහිර පෙරමුණ ඔස්සේ සීඝ්‍රයෙන් රට තුලට ඇදී එන බවත්, සතුරාට කොටුවූ ඉදිරි ආරක්ෂක සීමාවල හුන් භටයන් ඇතැම් ස්ථාන වලදී කුඩා කණ්ඩායම් ලෙස සංවිධානය වී තනි තනිව සටන් වදින බවත් ස්ටාව්කාව අවබෝධ කොට ගත්තේ ජුනි 22 මධ්‍යාහේනය ආසන්න වන විටදීය
ඒ උදාවී තිබුනේ අපේක්ෂා කොට හැකිව තිබූ නරකම තත්වයයි
සතුරු බල ඇණිය ඩිවිෂන 100යට නොඅඩු (සැබවින්ම ඩිවිෂන 153 කි) විය යුතු බවට මේ ඇසුරුන් ස්ටාව්කාව කල අනුමානය ඇසූ ස්ටැලින් කර්දාසියක් සුදුමැලි විය
එවැනි පරිමාණයේ ආක්‍රමණයක් හේ කිසිසේත්ම අපේක්ෂා කොට නොතිබිණ
පස්වරු 1.00ට දුරකථනයෙන් ෂුකොව් ඇමතූ හේ මෙසේ පවැසුවේ දුර්මුඛ වූ හඬිනි
“මේ වගේ තත්වයකදි අවශ්‍ය තීරණ ගන්න තරම් අපේ නිළධාරීන්ට අත්දැකීම් නැහැ
දේශපාලන මණ්ඩලය තීරණය කලා තමුසෙව ස්ටාව්කාවෙ නියෝජිතයා ලෙස වහාම නිරිතදිග පෙරමුණට යවන්න
කල්නල්-ජනරාල් කෘෂෙව් (නිකිතා කෘෂෙව්) කියෙව් නුවර තමුසෙ බලාපොරොත්තුවෙන් ඉන්නවා
” “මොනවා
කවුද එතකොට මේ වෙලාවෙසෙනෙවි මණ්ඩලයෙ කටයුතු බලා කියාගන්නෙ
” “වටුටින්ට භාර දෙනවා
මිනිහ ඒ වැඩ ටික කරාවි,” හෝරාවකට පසු ෂුකොව් යුක්‍රේනය බලා ගුවන් ගත විය
ජුනි 22 දා අළුයම තම පළමු ආරක්ෂක සීමා අනපේක්ෂිත ජර්මන් උදම් රල විසින් යටපත් කරගනු ලැබූවද, දේශසීමාව ආසන්නයේ ස්ථානගත කොට තිබූ දහස් ගණනක් වූ යුද ටැංකි හා ගුවන් යානා පණ ගැන්වීමට පවා අවස්ථාවක් නොලැබ විනාශ වී තිබුනද, ඉන් අධෛර්යමත් නුවූ ආරක්ෂකයන් සිය මුළු වැර යොදා සටන් වැදුනේ තම මරණය නියත බව දැන දැනමය
රතු හමුදාවේ නොමියන මහිමයට හේතුවූ බ්‍රෙෂ්ට් බලකොටුවේ හා දොන් නිම්නයේ සටන් අද දක්වාත් ඒ ඒ ප්‍රදේශ වල ජනයා ඉමහත් ගෞරවයෙන් හා ආස්වාදයෙන් යුතුව සමරති
පුරා දස දිනක් නොකා නොබී සිය කුටියට වැදී සිටි ස්ටැලින් ජුලි 03 දා පළමු වරට ජාතිය අමතමින් ‘මහා දේශප්‍රේමී යුද්ධයක්’ සඳහා රතුහමුදාව හා එක්වන ලෙස මහ ජනයාගෙන් ඉල්ලා සිටියේය
මෙහිදී ඔහු සිතා මතාම පන්ති සටන නැමති සිවිල් යුද තේමාව බැහැර කොට තිබීම කැපී පෙනේ
එය සතුරු ආක්‍රමණයට එරෙහිව ජාතික අධ්‍යාත්මය පුබුදුවාලීමට පමණක් නොව 1812 දී මෙන් ආක්‍රමණිකයාට එරෙහිව බටහිර කඳවුර හා අත්වැල් බැඳගැනීමට ඉවහල් වන බව හේ දනී
එපමණක් නොව පසු බැසීමේදී සතුරාට ප්‍රයෝජනවත් විය හැකි සියළු දෑ දවා හළු කරන මෙන් ඔහු ඉල්ලා සිටියේ සියවසක පෙර නැපෝලියන්ගේ ආක්‍රමණය හමුවේ රුසියාව අනුගමනය කල යුද උපාය අකුරටම අනුගමන කරමිනි
සෝවියට් කර්මාන්තයේ අග්‍ර ඵලය ලෙස සැලකුන ද්නීපර් නදිය හරහා ඉදිකොට තිබූ දැවැන්ත ජලවිදුලිබලාගාරය අගෝස්තු 24 දා පුපුරවා හරින ලදී
වඩාත් සිත් කාවදින සුළු සිදුවීම වූයේ තමා ලද පසු බැසීමේ නියෝගය ඉවත ලූ වේල්ල ආරක්ෂා කල රතු හමුදා අනුඛණ්ඩය අවසන් භටයා දක්වා සටන් කොට මියයාමට ඉදිරිපත් වීමය
හිමකුණාටු අතරින් 1941 ඔක්තෝබරය උදාවූයේ සර්ව ජර්මන්වාදය හා සර්ව ස්ලාව් වාදය අතර නොනිමි අරගලයේ තවත් සන්ධිස්ථානයක් සටිනුහන් කරමිනි
ඉතිහාසය යලි පිටපත් කරමින් සතුරා මොස්කොව් නුවරට ආසන්න වෙමින් සිටියහ
සිය සම්ප්‍රදායික යුද උපායට අනුව භූවිෂමතාවයේ හා දේශගුණයේ වාසිය යොදාගනිමින් ඓතිහාසික නිදසුන් ප්‍රකාර පෙරලා පහරදීමේ වාරය යලි උදා වී ඇති බව ස්ටැලින් දැන සිටියේය
‘හිට්ලර්ගේ නැගෙනහිර වීර චාරිකාව’ හා ‘වලසා හිට්ලර්ට පහරදේ’ යන පෙර ලිපියෙන් මේ පිළිබඳ වැඩිදුර විස්තර කොට ඇත
හිට්ලර් ඇතූලු ජර්මන් සෙනෙවි මණ්ඩලය විමතියට පත් කරමින් 1941 දෙසැම්බර් 05 දා හිමපතනයේ උච්චාව්ස්තාවේදී ෂුකොව් විසින් දියත් කල අනපේක්ෂිත ප්‍රතිප්‍රහාරයද හමුදාමය හා උපාය මාර්ගික දෘෂ්ඨිකෝනයකින් බැලූ කල 1812 දී ජනරාල් මිහයිල් කුටුසොව් විසින් නැපෝලියන්ගෙ හමුදාවට එරෙහිව දියත්කල ප්‍රතිප්‍රහාරය හා බොහෝ දුරට සමානය
කැපී පෙනෙන වෙනස වූයේ මෙවර ජර්මන්නුවන්ට මොස්කොව් නුවරට ඇතුළුවීමට අවස්ථාවක් නොලැබීමත්, මත්වේයි ප්ලැටොව් කුමාරයාගේ කොසෑක් රෙජිමේන්තුව වෙනුවට රතු හමුදාවේ සයිබීරියානු සිසිර රෙජිමේන්තුව විසින් සටනට මුලපුරනු ලැබීමත්ය
හිම පාරු මත ලෙස්සා යමින් සටන් වැදුන මෙම සයිබීරියානු කොමාන්ඩෝ භටයෝ බිහිසුනු සතුරෝ වූහ
අනභිභවනීය යැයි සැලකුන සතුරා ක්‍රෙම්ලින් ප්‍රාකාරය අභිමුවදී නැවත වරක් පරාජය කරන ලද්දේ නැපෝලියන්ගේ මෙන්ම හිට්ලර්ගේද ඉරණමට මුද්‍රා තබමිනි
අවසන් ජයග්‍රහණය පැවතියේ තවත් සිවු වසරක දුෂ්කර යුද්ධයකට එපිටින් වුවද දෙවන රුසියානු අධිරාජ්‍යයක් ගොඩනැඟීමට ජෝසොෆ් ස්ටැලින් සූදානම් වෙමින් සිටියේය
හිට්ලර්ට එරෙහිව සෝවියට් පාලනය සමඟ මේ වන විට තාවකාලික මිත්‍රත්වයකට එලැඹ සිටි බටහිර බලවතුන් ඒ වන විට සිහිනෙනුදු සැක නොකල කරුණ නම් නුදුරේදීම එය පළමුවන සාර් තුමාගේ අධිරාජ්‍යයට වඩා තමාට බලගතු අභියෝගයක් එල්ල කරනු ඇති බවයි. Chamara Siriwardene

රතු හමුදාව දුෂ්කර පාඩම් උගනී

1941 දෙසැම්බර් පස්වනදා අළුයම රතු හමුදාව තම සිසිර බල ඇණි යොදවා මුල පිරූ දැවැන්ත ප්‍රතිප්‍රහාරය ක්‍රෙම්ලිනයේ නත්තල් සැමරීමට අපේක්ෂාවෙන් හිට්ලර්ට පමණක් අයාගත් මුවින් යුතුව සටන දෙස බලා සිටි සෙසු ලෝකයාටද ඇති කලේ ඉමහත් විමතියකි
ඈත පෙරදිග සිට අතිරේක රුසියානු ඩිවිෂන සියයක් ට්‍රාන්ස් සයිබීරියන් දුම්රිය මාර්ගය ඔස්සේ මොස්කොව් වෙත කැඳවනු ලැබ සිටි බව හෝ ඒ වන විටත් ස්ටාව්කාව සතුව යුද ටැංකි දහසක අතිරේක සංචිතයක් තිබූ බව හෝ ජර්මන් සෙනෙවි මණ්ඩලය හාංකවිසියකුදු නොදත්හ
ආක්ටික් දේශගුණය යටතේ පුහුණුව ලැබ හිම පාරු මත නැඟී සටන් වැදුන සයිබීරියානු කොමාන්ඩෝ භටයන් විසින් උතුරින් හා දකුණින් ජර්මන් පෙරමුණ බිඳ දැමීම නිසා හාමත හා දරුණු හිමපතනය නිසා දැඩි වෙහෙසට පත්ව සිටි ජර්මන් මධ්‍යම පෙරමුණ කකුළු අඬු හැඩාකාර (Pincer Movement) වැටලීමක තර්ජනයකට මුහුණ පෑවද, දැවැන්ත හානි මැද හෝ මරු කැටින් ගැලවී පසුබැසීමට ඔවුනට හැකිවීමෙන් පෙනී ගියේ එවන් දැවැන්ත කාර්යයක් සම්පූර්ණ කිරිම සඳහා ප්‍රමානවත් සැපයුම් පමණක් නොව අත්දැකීම්ද තවමත් ස්ටාව්කාව සතු නොවූ බවයි. මොස්කොව් නගරයට එල්ල වූ ආසන්න සතුරු තර්ජනය පිසලමින් සතුරා සැතපුම් එකසිය පණහක් පමණ දුරට පලවා හැරීම හැරුනු කල අන් තීරණාත්මක ජයක් එහිදී අත්කොට ගැනීමට රුසියානුවන්ට ද නොහැකි විය
මොස්කොව් සටන තුලින් රතු හමුදාව උගත් වැදගත් පාඩම් දෙකකි
පළමු වැන්න නම් කාලතුවක්කු හා රොකට් වෙඩි සමඟ කොමාන්ඩෝ භටයන් යොදවා තැනින් තැනට දැඩිව පහර දීමෙන් සතුරු පෙරමුණ බිඳ දැමීම වඩාත් පහසු බවයි. මේ අනුව සයිබීරියානු රෙජිමේන්තුවේ ආකෘතියට අනුව විශේෂ කම්පන බලඇණි (Shock Troops) ගොඩ නැඟීම සුදුසු බව පෙණින
දෙවැන්න නම් වැටලීම් සඳහා යුද ටැංකි සහාය සහිත පාබල කණ්ඩායම් වෙනුවට ජර්මන් පැන්සර් හමුදාවන්ට සමාන සම්පූර්ණ යාන්ත්‍රික ඒකක යෙදවීම වඩාත් ඵලදායී බවයි. මෙය අසීරු කරුණක් නුවූයේ යූරල් හා ට්‍රාන්ස්-කොකේකස් ප්‍රදේශ වල කර්මාන්ත ශාලා වල නිෂ්පාදනය ඒවනවිටත් ජර්මන් ධාරිතාව ඉක්මවා ගොස් තිබූ බැවිනි
මේ අනුව නව රුසියානු යාන්ත්‍රික හමුදාවකට (Tank Army) යුද ටැංකි 400ක්, කාලතුවක්කු 200ක්, රයිපල් ඩිවිෂන 6ක්, ගුවන් යානා නාශක බැටෑලියන 3ක්, ‘කත්යූෂා’ රොකට් බැටෑලියන 3ක් පමණක් නොව, ඉංජිනේරු හා සැපයුම් කණ්ඩායම බැගින්ද ඇතුලත් කිරීමට තීරනය විය
මේවන විට යුද්ධයේ ආර්ථික පැතිකඩ ගැන නොඉවසිලිමත් වෙමින් සිටි හිට්ලර් ගේ නව සැලැස්ම වූයේ වොල්ගා ද්‍රෝණියේ සරුසාර ගොවි බිම් හා කොකේසස් ප්‍රදේශයේ තෙල් නිධි අත්පත් කොට ගැනීම වුව සතුරා තවදුරටත් මොස්කොව් නගරයම ඉලක්ක කරනු ඇති බවට ස්ටැලින් සැක කලේය
ඊට පෙර තීරණාත්මක ප්‍රහාරයක් දියත් කොට සතුරා ස්ටෙප්ස් භූමියෙන් එපිටට පන්නා දැම්මෙහිලා විශාල ආශාවක් ඔහු තුල තිබිණ
මෙම ප්‍රහාරය සඳහා මුලපිරීමට තෝරා ගැනුනේ යුක්‍රේනයට ආසන්නව මොස්කොව් සටනෙදී ජර්මන් සීමාව තුලට කාවැදුන රුසියානු නෙරුවට ඉහලින් පිහිටි හාර්කොව් ප්‍රදේශයයි
සතුරා සීත සමයේ අත්දුටු තරම්ම දුර්වල තත්වයක පසුවෙතැයි උපකල්පනය කිරීම මෙහිදී ස්ටාව්කාව ට සිදුවූ විශාලතම වැරදීම ලෙස සැලකිය හැක
අතිරේක බල ඇණී වලින් සන්නද්ධව ඉමහත් අපේක්ෂා සහගතව අප්‍රේල් මස ඇරඹුනු දෙවන රුසියානු ප්‍රතිප්‍රහාරයේදී වඩාත් කැපී පෙනෙන ලක්ෂණය වූයේ වසන්තයේ මෙහෙයුම් සැලසුම් කිරීමෙහිලා රතු හමුදාව තුල වූ නුහුරු කෝඩුකාර බවයි. හිම දියවීම නිසා ගමනාගමනය අඩාල වූයෙන් ප්‍රහාරය ඇරඹෙන මොහොත වනවිටද රැස්ව කොට හැකිව තිබුනේ අපේක්ෂිත බලඇණි වලින් අඩකි
කාලතුවක්කු වලින් තුනෙන් එකකි
ආරම්භයේදී සුළු ප්‍රගතියක් පෙන්නුම් කලද තමා ඒ දින කිහිපය තුල ඉදිරියට ගිය සෑම සැතපුමක්ම විනාශය කරා ගමන් කල තවත් එක අඩියක් බව ස්ටාව්කාවට වැටහුනේ පස්දිනකට පසුව කොහෙත්ම අපේක්ෂා නොකල පරිමානයේ දැවැන්ත ප්‍රතිප්‍රහාරයක් ආරම්භ වීමත් සමගය
අපරික්ෂාකාරී ලෙස කෙරුන සෝවියට් සැලසුම ගැන මනා අවබෝධයකින් හා ඊට මුහුණ දීමෙහිලා පෙර සූදානමකින් පසුවූ ජර්මන්නු දොන් නිම්නයේදී සෝවියට් රයිපල් හමුදා තුනක් හා යාන්ත්‍රික හමුදාවක් වැටලූහ
ඉන් ගැලවී ගත් පිරිස අල්පය
ජංගමශීලී සංචිත බලඇණී නිසි වෙලාවට සටනට නොකැඳවා එකල මෙකල වෙමින් සිටීමේ ආදිනව වලට නිදසුනක් වූ හාර්කොව් සටන රතු හමුදාව උගත් තවත් එක් අතිශය වේදනාකාරී පාඩමක් ලෙස සැලකීමෙහිලා වරදක් නැත
ඉන් පෙන්නුම් කලේ අණ දෙන නිලධාරීන් ගේ තීරණ ගැනීමෙ හැකියාව විශාල යාන්ත්‍රික බල ඇණී යෙදවීමේ අත්‍යාවශ්‍ය කොන්දේසියක් වනු ඇති බවය
මේ හා සමගාමීව ක්‍රිමියාවේ එල්ල කල ප්‍රහාරයකින් තවත් සෝවියට් හමුදා තුනක් විනාශ වූ අතර රතු නාවුක හමුදාව කළු මුහුදේ සරණාගත තත්වයට පත් විය
ජුනි 28 දා දකුණු රුසියාව ඉලක්ක කොටගනිමින් හිට්ලර් තම ‘නීලවර්ණ මෙහෙයුම’ (Operation Blue) දියත් කලේ ව්‍යාකූලත්වයට පත්ව සිටි ස්ටාව්කාව තවදුරටත් අන්ද මන්ද කරවමිනි
මේ සඳහා ඩිවිෂන 104 ක්, යුද ටැංකි 2000ක් හා ගුවන් යානා 1700 යෙදවීමට ජර්මන් සෙනෙවි මණ්ඩලය සමත් විය
මේ හා සමගාමීව උතුරු පෙරමුණේ වොල්කොව් පෙදෙසේ එල්ල කල ප්‍රහාරයකින් සෝවියට් හමුදාවක් විනාශ වූ අතර තමා රැගෙන යාමට පැමිණී ගුවන් යානයට ගොඩවීමට අකැමැති වූ එහි අණ දෙන නිලධාරියා වූ මේජර් ජනරාල් අන්ද්‍රෙයි ව්ලැසොව් සතුරාට යටත් විය
ඉතිහාසඥයන්ගේ මතයවී ඇත්තේ රහසේ සෝවියට් විරෝධී මත දැරූ ව්ලැසොව්ගේ යටත් වීම සැලසුම් සහගත ක්‍රියාවක් විය හැකි බවයි. ඔහු අතඩංගුවෙදී පිල් මාරු කොට ජර්මනුන් වෙනුවෙන් සටන් කිරීමට ඉදිරිපත් වීම මෙම සැකයට තුඩු දෙන එක් සාක්ෂියකි
මධ්‍යම පෙරමුණේ ස්මෝලෙන්ස්ක් හි හටගත් සටන් වලදී රතු හමුදාවේ කාලතුවක්කු බැටරියකට අණදුන් ලුතිනන් වරයකු වූ ස්ටැලින්ගේ වැඩිමහල් පුත් යාකොව්ද සතුරා විසින් සිරභාරයට ගන්නා ලදී
ඔහු සියදිවි නසා නොගැනීම ගැන උරණ වූ ස්ටැලින් තම පුතා බිය සුල්ලෙකු ලෙස හෙලා දුටුවේය
මේ අතර වියරු ලෙස සටන් වැදුන NKVD ඒකක පසු බස්වමින් ජුලි අගදී රස්තොව් නගරය අත්පත් කොට ගත් දකුණු දිග ජර්මන් බල ඇණියට අයත් පෙරමුණූ ඒකක ටාන්ස් කොකේසස් දුම්රිය මාර්ගය පුපුරවා දැමුහ
තත්වය වඩාත් උග්‍ර වූයේ ප්‍රධාන ප්‍රහාරය අපේක්ෂා කල මොස්කොව් අසල තම උපාය මාර්ගික සංචිතය ස්ථාන ගත කොට තැබීමට ස්ටැලින් කටයුතු කොට තිබූ හෙයිනි
ඉමහත් කලබලයට පත් ස්ටාව්කාව තම සුප්‍රකට ‘අඩියක් නොසෙල්වෙනු
’ (Not a step back
) නියෝගය නිකුත් කලේ මෙම තත්වය යටතේය
1941 ඛේදවාචකය යලි පිටපත් වෙමින් තිබිණ
ඉමහත් ධෛර්යයෙන් සටන් වැදුන රතු හමුදාව කොකේසස් පෙදෙසේ තෙල් නිධි සතුරා අතට පත් වීම වැලැක්වීමට සමත් වුවද වොල්ගා ඉවුරේ පිහිටි කාර්මික පුරවරයක් වූ ස්ටැලින්ග්‍රාඩය සතුරා විසින් වටලන ලදී
මෙහිදී ඉතා සමීප සටන් වල යෙදීම මඟින් ගුවන් හා යාන්ත්‍රික බලය අතින් ජර්මනුන් සතුවූ දැවැන්ත වාසිය නිශ්ක්‍රිය කිරීමත්, ඒ අතර වාරයේ මොස්කොව් අසල වූ තම උපාය මාර්ගික සංචිත නොපමාව වොල්ගා ඉවුරු මතට ගෙන ඒමත් මඟින් පෙන්නුම් කලේ හාර්කොව් සටනේ වේදනාකාරී අත්දැකීම් වලින් ස්ටාව්කාව මැනවින් පාඩම් උගෙන සිටි බව පමණක් නොව රතු හමුදාව තුල විශිෂ්ඨ දෙවන පෙල නායකත්වයක් ද ගොඩ නැඟෙමින් තිබූ බවය
ස්ටැලින්ග්‍රාඩයට පහර දුන් ජර්මන් හයවන හමුදාව මෙල්ල කිරීමට වෙර දරන අතරතුර පෙරමුණ පිටතින් තවත් ශක්තිමත් වලල්ලක් එළලමින් සතුරා වැටලීමට නොවැම්බරයේ දී ස්ටාව්කාව සමත් විය
මෙම පිටත වළල්ල බිඳ හෙලීම සඳහා ජර්මන් සෙනෙවි මණ්ඩලය පැන්සර් වහා කන්ඩායමක් පිටත් කොට හැරියද මිෂ්කාවා ඉවුරු මත දී දැඩිව පහර දුන් රුසියානුවෝ ඔවුන් පරාජය කොට පලවා හැරීයහ
මෙලෙස වොල්ගා ඉවුරු මත බලාපොරොත්තු රහිත ලෙස කොටුවූ ජර්මන් හය වන හමුදාව පසු බැසීමට අවසර ඉල්ලා සිටියද හිට්ලර් මුරණ්ඩු ලෙස එය ප්‍රතික්ෂෙප කල අන්දම ‘හිට්ලර්ගේ වොල්ගා චාරිකාව’ යන පෙර ලිපියෙන් විස්තර කොට ඇත
පුරා දින 200 ඇවිලී ගිය සටන 1943 පෙබරවාරි මුල අවසන් වූයේ රතු හමුදාව ලද දීප්තිමත් ජයග්‍රහණයකිනි
ජර්මන් අණ දෙන නිලධාරී වොන් පවුලිස් ඇතුළු අනූ දහසක් සිරභාරයට ගැනීමට රුසියානුවෝ සමත් වූහ
කෙසේ වුවද එහි ගෞරවය හිමි විය යුත්තේ ‘ස්ටැලින්ගාඩ් හි ආරක්ෂකයා’ යන විරුදාවලි ලත් කල්නල්-ජනරාල් වැසිලි චිකොව් ටය
ඒ රතු හමුහ්ඩාව බිහි කල දක්ෂ අණ දෙන්නෙකි
ස්ටැලින්ග්‍රාඩ් සටන දෙවන ලෝක යුද්ධයේ වඩාත්ම බිහිසුනු සටන මෙන්ම වඩාත්ම තීරනාත්මක හැරවුම් ලක්ෂය ලෙස සැලකේ. එය කෙටි කලක් තුල රතු හමුදාව ලබා තිබූ සටන් පන්නරයට කදිම නිදසුනකි
නොපමාව බටහිර පෙරමුණක් ඇරඹීමට මේ දක්වා හොරගල් අහුලමින් සිටි බටහිර බලවතුනට එමඟින් නැවත නැවතත් බල කෙරිණ
ඊලඟ මාසයේ පැවති ටෙහෙරාන් සමුළුවේදී චර්චිල් හා රූස්වෙල්ට් හමුවූ ස්ටැලින් හැසිරුනේ ස්වාමියෙකු මෙනි
යටත් වනතුරු ජර්මනිය හා සාමය ඇති කොට නොගැනීමට ගිවිස ගැනුන එම හමුවේදී නැගෙනහිර යුරෝපය හා බෝල්කන් කලාපය රුසියානු අනුහස් වැයික්කියට අයත් විය යුතු බව එකඟ වීමට බටහිර බලවතුනට සිදුවිය
එමඟින් සංඥාව කෙරුනේ නැපෝලියන්ගේ ඉරණම නුදුරේදීම හිට්ලර්ටද අත්වනු ඇති බව පමණක් නොවේ
පශ්චාත් යුද යුරෝපයේ අනාගතය 1815 දී මෙන් නැවතත් රුසියාවේ අභිමතයට යටත්ව තීරණය වනු ඇති බවයි.

Chamara Siriwardene

රතු හමුදාව ප්‍රතිසංවිධානය වේ

ස්ටැලින්ග්‍රාඩ් සටනේ ප්‍රථිඵලය 1917 ඇද වැටුන රුසියානු අධිරාජ්‍යය මළවුන්ගෙන් නැඟිටිමින් සිටින බවට කෙරුන සංඥාවක් වැන්න
මේ ඉලක්කය වෙනුවෙන් (ආයාචනය මෙන්ම බලාත්කාරයද හරහා) ජාතියේ සමස්ථ වෑයම හා ජවය රුසියානු දේශප්‍රේමය තුලට තවදුරටත් ගොනු කිරීමට උත්සුක වූ බොල්ෂෙවික් වරු දැන් දැන් තම දෘෂ්ඨිමය මූලධර්ම ඊට අදාල කොටගත්තේ හැකිතාක් අඩුවෙනි
යල්පැන ගිය පන්ති සටන පෙරට ගැනීම යුද වෑයමේ ඵලදායීතාව මෙන්ම යථා තත්වයට පත්වෙමින් පැවති ජාත්‍යන්තර සබඳතා කෙරෙහිද ඇති කරනුයේ සෘනාත්මක බලපෑමක් බව ස්ටැලින් අත්දැකීමෙන් දැන සිටියේය
දේශපාලන අර්ථයෙන් ගත් කල එය සෝවියට් ක්‍රමය තුල හඳුන්වාදුන් තවත් නිහඬ ප්‍රතිසංස්කරණයකි
ගොදුර බවට පත්වෙනු ඇතැයි අනුමාන කෙරුන වලසා හිම ගසා දමමින් නැගී සිටීම යුරෝපය තුල නූතන රුසියානු ව්‍යාප්තියේ ආරම්භය විය හැකි බව බටහිර බලවත්තු නොපමවා වටහා ගත්හ
එහෙත් එක්සත් ජනපදයට ජපානය සමඟ යුද වැදීමට සිදුවී තිබීමත්, බ්‍රිතාන්‍යයට තම දැවැන්ත අධිරාජ්‍යය ආරක්ෂකා කොට ගැනීමට සිදුව තිබීමත් නිසා බටහිර යුරෝපයේ දෙවන පෙරමුණක් සඳහා ඔවුනට වැයකල හැකිවූ සම්පත් සීමාසහිත විය
මෙමඟින් අවධාරණය කෙරුනේ රුචි අරුචි කම් කුමක් වුවද නැගෙනහිර යුරෝපයේ ඉරණම විසඳෙනු ඇත්තේ රතු හමුදාව අතින්ම බවයි. කෙසේ වුවද පෙරමුණ තවමත් පැවතියේ රුසියන් දේශසීමාවේ සිට සැතපුම් දහසක් මෙපිටිනි
මේ වනවිට සෝවියට් පාලනයේ උපාය මාර්ගික ඉලක්කය වූයේ ජර්මන් පෙරමුණ අභිභවා යන සරල යුදමය ජයග්‍රහණයක් පමණක් නොවූ බැවින් එම අසීරු ඉලක්ක වලට සරිලන පරිදි රතු හමුදාව තුල තවදුරටත් ප්‍රතිසංවිධාන හා ප්‍රතිව්‍යුහගත කිරීම් කලයුතු බව ඉතා පැහැදිලි විය
අවම වශයෙන් සැතපුම් 500ක් පමණ සතුරු සීමාව තුලට කඩා වැදීමහිලා සමත් වඩාත් විශාල ‘දිගු දුර’ යාන්ත්‍රික බල ඇණී ගොඩනැඟිය යුතු බවත් ස්ටාව්කාව වටහා ගත්තේය
වෙනත් වචනයෙන් කිවහොත් මෙය කලින් අත් හැරදමන ලද සෝවියට් ‘ගැඹුරු මෙහෙයුම්’ (Deep Operations) සංකල්පයට යලි පණදීමකි
මේ අනුව යාන්ත්‍රික හමුදාවකට, රයිපල් බලඇණි, යුදටැංකි නාශක හා ගුවන් යානා නාශක ඒකක, කාලතුවක්කු හා රොකට් බැටරි, යතුරුපැදි සංචාරක හා ඔත්තු බලන කණ්ඩායම්, සැපයුම්, ඉංජිනේරු හා සංඥා අනු ඛණ්ඩ පමණක් නොව රතු ගුවන් හමුදා බලඝනයක්ද ඇතුලත් කරන ලදී
මෙමඟින් අණදෙන යාන්ත්‍රණය මෙන්ම සන්නිවේදන සැපයුම් වඩාත් කාර්යක්ෂම වනු ඇතැයි අපේක්ෂා කෙරිණ
වැදගත්ම ප්‍රතිසංස්කරණය වූයේ ස්ටාව්කාව කෙරේ විශ්වාසයක් ගොඩ නඟාගෙන සිටි ස්ටැලින් තම අණදෙණ නිලධාරීන්ට වැඩි මෙහෙයුම් නිදහසක් ලබා දීමය
ස්ටැලින්ග්‍රාඩ් පරාජය මෙන්ම එහි අතුරුඵලයක් වූ බටහිර යුරෝපයට මිත්‍ර හමුදා ගොඩ බැසීමේ අවදානමද, නැගෙනහිර පෙරමුණේ වැඩිදුර මෙහෙයුම් සඳහා ජර්මන් සෙනෙවි මණ්ඩලය තුල වූ දෙගිඩියාව දැඩි වීමට හේතු වුවද, හිට්ලර් ගේ මතය වූයේ තම ඇබිත්ත සහකරුවන්ගේ ආත්මවිශ්වාසය රැක ගැනීම සඳහා රුසියානුවන් එරෙහිව තීරණාත්මක ජයග්‍රහනයක් ලබා ගැනීම අත්‍යාව්ශ්‍ය බවයි. යම්හෙයකින් රතු හමුදාව කාර්පේතියානු බෑවුම් වලට ආසන්න වුවහොත් හංගේරියාව හා රොමේනියාව පිල් මාරුකරනු ඇතැයි හේ සැකයෙන් පසුවිය
මෑතකදී නිපදවුන ටයිගර් හා පැන්තර් යුද ටැංකි මෙන්ම ෆර්ඩිනන්ඩ් නැමති දුම්රිය කාලතුවක්කු කෙරේ ඉමහත් විශ්වාසයෙන් පසුවූ හේ නැගෙනහිර පෙරමුණේ තවත් ප්‍රහාරයක් සංවිධානය කරන ලෙස ජර්මන් සෙනෙවි මණ්ඩලයට අණ කලේය
මේ සඳහා තෝරාගැනුනේ ජර්මන් මධ්‍යම හා දකුණු හමුදා කණ්ඩායම් අතර පිහිටි කුර්ක්ස් ප්‍රදේශයේදී පෙරමුණ තුල වූ මිනිස් හිසක් බඳු රුසියානු නෙරුවයි. ගෙල දෙපසින් එල්ල කරන කකුළු අඬු හැඩාකාර (Pincer Movement) ප්‍රහාරයකින් විශාල සෝවියට් බලඇණියකින් සමන්විත වූ හිස වෙන්කිරීම ජර්මන් අරමුණ විය
එහෙත් මෙ වනවිට ශක්තිමත් බුද්ධි තොරතුරු ජාලයක් ගොඩ නගාගෙන සිටි රුසියානුවෝ කල් ඇතිවම ජර්මන් සැලසුම අනාවරනය කොට ගෙන ඒ සඳහා සූදානම් වූහ
ටයිගර් හා පැන්තර් යුද ටැංකි වලට මුහුන දීම සඳහා සෝවියට් ඒකක වලට SU- 152 අවි හා මිමි 152 තුවක්කු අනුයුක්ත කරන ලදී
බටහිර කල්බදු ආධාර යටතේ සැපයුන බ්‍රිතාන්‍ය වැලන්ටයින් හා මැටිල්ඩා යුද ටැංකි මෙන්ම එක්සත් ජනපද ෂර්මන් යුද ටැංකි ද රුසියානු භූමියට මෙන්ම යුද උපායන්ටද ගැලපුනේ නැත
එහෙයින් රුසියානු යාන්ත්‍රික බල ඇණි වල කොඳු නාරටිය වූයේ මේ වනවිට සෝවියට් බැර කර්මාන්තය විසින් මහා පරිමාණයෙන් නිපදවූ T 34 යුද ටැංකියයි
නඩත්තු අවශ්‍යතා අඩු මෙම සාර්ථක තනි නිෂ්පාදනය, ගිණී බලය, හැඩය හා ජංගමශීලීත්වය අතින් රතු හමුදාවට අතිශය යො‍ග්‍ය විය
1943 ජුලි මාසයේ හිට්ලර් තම අවසන් නැගෙනහිර ක්‍රියාන්විතය වූ ‘දුර්ග මෙහෙයුම’ (Operation Citadel) ඇරඹුවේ සීමිත ඉලක්කයක් ජයග්‍රහනය කොට පෙන්වීම හරහා හෝ ස්ටැලින්ග්‍රාඩ් පරාජයෙන් සිදුවූ දේශපාලන අවාසිය මඟ හරවා ගැනීමේ අටියෙනි
ඒ සඳහා ඩිවිෂන 52ක් යුද ටැංකි 2700ක් හා ගුවන් යානා 2600ක් යොදවා තිබිණ
එහෙත් ඉතා දක්ෂ ලෙස සතුරා නොමඟ යවමින් ආරම්භක ප්‍රහාරය අවශෝෂණය කොටගත් රුසියානුවෝ ජර්මන් කකුළු අඬු වල ඇලයන් ඉලක්ක කොටගෙන දැවැන්ත ප්‍රතිප්‍රහාරයක් දියත් කලහ
ජුලි 12 දා ප්‍රොහෝරොව්කා ගම්මානයේ දී දෙපාර්ශ්වයේ යාන්ත්‍රික කණ්ඩායම් අතර මුහුණට මුහුන ලා කෙරුන සටන ඉතිහාසයේ විශාලතම යුද ටැංකි සටන ලෙස සැලකේ. සෝවියට් T 34 යුද ටැංකි මෙහිදී බොහෝ දස්කම් පෑහ
ජර්මන් ටයිගර් හා පැන්තර් යුද ටැංකි වලට දවස අවසානයේ පසු බැසීමට සිදුවූ අතර අමනාපයට පත් හිට්ලර් මෙහෙයුම අත්හිටුවීමට අණ කලේය
‘හිට්ලර් දුර්ග මෙහෙයුමට සැරසේ’ හා ‘ හිට්ලර්ගේ අවසන් කුරුස යුද්ධය යන පෙර ලිපි වලින් මේ පිළිබඳ වැඩිදුර විස්තර කොට ඇත
අවාසනාවකට මෙන් තමාට එල්ලවූ ප්‍රතිප්‍රහාරය ස්ටාව්කාව විසින් සැලසුම් කල දැවැන්ත ගිම්හාන මෙහෙයුමේ ආරම්භය බව හිට්ලර් දැන නොසිටියේය
ව්‍යාකූලත්වයට පත් ජර්මන් පෙරමුනට ස්මෝලෙන්ස්ක් සිට කළු මුහුද දක්වා ද්නීපර් ඉවුරු ඔස්සේ වූ නව ආරක්ෂක සීමාවක් දක්වා පසු බසිනු හැර අන් විකල්පයක් නොවීය
තම අලස සතුරා සටන් කලාවේ විශිෂ්ඨ ප්‍රගතියක් ලබා ඇති බව අමනාපයෙන් වුවද පිළි ගැනීමට ජර්මන් සෙනෙවි මණ්ඩලයට සිදු විය
කුර්ස්ක් සටනින් පැහැදිලි වූයේ සෝවියට් සැලසුම් ශිල්පීන් බුද්ධි තොරතුරු විශ්ලේෂණයේ හා සතුරා නොමඟ යැවීම් කලාවේ පමණක් නොව යුද ටැංකි සටන් ශිල්පයේ ද කෙල පැමිණි සිටි බවය
එහෙත් යාන්ත්‍රික ඒකක හා උපාය මාර්ගික සංචිත සටනය යෙදවිය යුතු අන්දම හා වේලාව පිළිබඳ ඔවුන් විසින් උගතයුතු දෑ තව බොහෝ ඇති බවද තවදුරටත් ආවධාරණය කෙරුනේ එම සාර්ථක මෙහෙයුම තුල පවා ඔවුනට දරා ගැනීමට සිදුවූ අලාභ හානිය අති විශාල වූ හෙයිනි
නිදසුනක් ලෙස පසු බසින ජර්මනුන්ගේ මඟ හරස් කිරීමට ද්නීපර් ඉවුරු මතට ගුවනින් භටයන් හෙලීමට ස්ටැලින් දැරූ උත්සාහය අසාර්ථක විය
විශාල පරිශ්‍රමයක් දරා පුහුණූ කල පැරචුට් භටකන්ඩායම් රැසක් වැරදි ඛණ්ඩාක මත හෙලීම නිසා විනාශයට පත් වූහ
එසේ වුවද දොන් පෙදෙස නාසි ග්‍රහණයෙන් මුදවා ගැනීමට රතු හමුදාව දැරූ වෑයම නැගෙනහිර යුක්‍රේනයේ ජනයා අදටත් සිහිපත් කරන්නේ ඉමහත් බැතියෙනි
නොවැම්බරයේදී කියෙව් නගරය අත්පත් කොට ගනු ලැබුවද විශිෂ්ඨ අණ දෙන නිළධාරියෙකු වූ කල්නල් ජනරාල් නිකොලායි වටුටින් පෙරමුන පරීක්ෂා කරමින් සිටියදී යුක්‍රේන ජාතිවාදියෙකුගේ වෙඩි පහරකින් මිය ගියේය
ඔහු වෙනුවෙන් පැවති රාජ්‍ය අවමඟුලේ වඩාත්ම සිත් කම්පා කරවන දසුන වූයේ හද්දා පිටිසර අසරණ ගොවි කතක් වූ වටුටින් ගේ මව මිනී පෙට්ටිය පසුපසට වී ලතෝනි දුන් අන්දමයි
රතු හමුදා ජනරාල් වරයකුගේ මව වැරහැලි ඇඳගත් දුගී කතක් වන්නේ කෙසේදැයි අවමඟුල ආවරණය කිරීමට පැමිණ සිටි බටහිර මාධ්‍යවේදීයෙකු විමසුවේ උපහාසයෙනි
එහෙත් වටුටින්ගේ සමීපතම සගයා වූ පළමු පන්තියේ කොමිසාර්වරයෙක් ඔහුට සැර විය
“ ඇත්තෙන්ම ඔබ අහන්න ඕන මේ තරම් දුප්පත් ගෙවිලියකුගෙ පුතා ජනරාල් වරයෙකු උනේ කොහොමද කියලයි
ඒ අපේ සෝවියට් ක්‍රමය
” එම කොමිසාර් ගේ නම නිකිතා සර්ජියෙවිච් කෘෂෙව් නම් වී. දහසක් සෝ සුසුම් හා කත්යූෂා රොකට් මුර මැද වටුටින් ගේ දේහය ද්නීපර් ඉවුරු මත රමණීය මිටියාවතක මිහිදන් කරන ලදී
යුද්ධයේ වඩාත්ම තීරණාත්මක අවස්ථාවේදී ඔහුගේ සේවය අහිමි වීම රතු හමුදාව මුහුන පෑ බරපතල ඛේදවාචකයකි
Chamara Siriwardene

දේශප්‍රේමී සටනේ සිට ව්‍යාප්තවාදයට

1944 වසර උදාවත් සමඟ උතුරු පෙරමුණේ ක්‍රියාන්විතයක් දියත් කල රුසියානුවෝ ලැගෝඩා විල අවට ජර්මන් සීමාවනට පහර දීම ඇරඹූහ
දකුණු පෙරමුණේ තම සගයන් ප්‍රගුන කොට තිබූ යන්ත්‍රික අභ්‍යාස පිළිබඳ අත්දැකීම් නොතිබූ උතුරේ සෝව්යට් අණ දෙන නිලධාරීන් තවදුරටත් රයිපල් බලඇණී යොදා ගනිමින් සම්ප්‍රදායානුකූල උපක්‍රම අනුගමනය කලද, තම සටන් හැකියාව සීග්‍රයෙන් වියැකෙමින් තිබීමත්, ෆින්ලන්තයෙන් අපේක්ෂිත සහාය නොලැබීමත් නිසා එම ප්‍රහාරයට ඔරොත්තු දීමට ජර්මන් පෙරමුණ අසමත් විය
දින නවසියයක් වැටලීමට ලක්ව තිබූ ලෙනින්ග්‍රාඩ් නගරය පෙබරවාරි අගදී සතුරු තර්ජනයෙන් මුදාගන්නා ලදී
මේ අතර දැවැන්ත ඒකාබද්ධ බලඇණි (Combined arm armies) පහක් යොදවා දකුණු දිග ප්‍රදේශයේ දියත් කෙරුන රතු හමුදාවේ වසන්ත මෙහෙයුමේ ප්‍රගතිය හිට්ලර් පමණක් නොව ස්ටැලින්ද මවිතයට පත්කරවන සුළු වීය
ඉන් පෙනී ගියේ බොහෝ කලක් නොවිසඳුන ප්‍රහේලිකාවක්ව පැවති ගැඹුරු මෙහෙයුම් (Deep Operations) සංකල්පයේ මූලික රීති ස්ටාව්කාව විසින් අවසානයේ නිවැරදි ලෙස ග්‍රහණය කොටගෙන තිබූ බවයි. සෝවියට් යාන්ත්‍රික බලඇණී සතුරුසීමා තුලට කෙතෙක් ගැඹුරට කාවැදුනේද යත්, වැටලීමේ තර්ජනයට ලක්වූ ජර්මන් ඒකක වලට නොසෙල්වී සටන් කරන ලෙස (Stand fast) හිට්ලර් දිගින් දිගටම නිකුත් කල නියෝග නොතකා යුක්‍රේනයෙන් පසු බසිනු හැර අන් විකල්පයක්ද නොතිබිණ
මාර්තු අගදී ජර්මන් දකුණූ දිග පෙරමුණ දෙකඩ කරමින් ද්නෙස්ට් නදිය තරණය කල රුසියානු යුද ටැංකි අප්‍රේල් මසදී කාර්පේතියානු බෑවුම් වලට ලඟාවූහ
මැයි මාසයේදී ක්‍රිමියාවද යලි අත්පත් ගැනුන අතර 1941 පැරණි බටහිර දේශසීමාව යලි ස්ථාපිත කරන ලදී
ජර්මන් සෙනෙවි මණ්ඩලය දකුණු දිග පෙරමුණේ වැඩි දුර සටන් අපේක්ෂා කලද, ස්ටාව්කාවේ අවධානය මෙ වන විට යොමුව තිබුනේ තම පැරණි සතුරා වූ ජර්මන් මධ්‍යම හමුදා කණ්ඩායම කෙරෙහිය
බයිලෝරුසියානු ‘සඳළුතලය’ මත සිට ප්‍රිපියට් වගුරුබිමට ඉහලින් ස්ථානගත කොට සිටි ජර්මන් හමුදා වටලා විනාශ කිරීම මඟින් බර්ලිනයට ඇති කෙටිම මාර්ගය වූ පෝලන්ත දේශසීමාව මත රතු හමුදාව පෙල ගැස්වීම රුසියානුවන්ගේ අරමුණ විය
එමඟින් ජර්මන් උතුරු දිග හමුදා කණ්ඩායමට තම අවසන් සැපයුම් මාර්ගයද අහිමි වනු ඇති බවට අපේක්ෂා කෙරිණ
‘ඒකාබද්ධ හමුදා’ හතක් යටතේ භටයන් දොලොස් ලක්ෂයක් හා යුද ටැංකි හාර දහසක්, කාලතුවක්කු විසි පන්දහසක් හා ගුවන් යානා පන්දහසක් අනුයුක්ත කෙරුන මෙම දැවැන්ත ප්‍රහාරයේ ආරම්භක ඉලක්කය සැතපුම් සියයකට සීමා කිරීමට ස්ටැලින් කටයුතු කලේ එය කළමණාකරණය කොට ගැනිමට ස්ටාව්කාවට හැකියාව ගැන ඔහු තවදුරටත් සැකයෙන් පසුවූ බැවිනි
මේ අතර මිත්‍ර පාක්ෂික හමුදා නෝර්මන්ඩියට ගොඩ බට හෙයින් හිට්ලටර්ගේ මුළු අවධානය දැන් යොමුව තිබුනේ බටහිර පෙරමුණටයි හිට්ලර්ගේ බාබරෝසා ආක්‍රමණයේ තෙවැනි සංවත්සරය යෙදුන ජුනි 22 ඇරඹුන ප්‍රහාරය රතු හමුදාව ඒ දක්වා දියත් කල සාර්ථකම ක්‍රියාන්විතයයි
රුසියානුවන් විසින් නිර්ලෝභීව මුදා හරින ලද දැවැන්ත යාන්ත්‍රික බලය හමුවේ බයිලෝරුසියානු සඳළුතලයේ ජර්මන් ආරක්ෂක වැට ඇද වැටුනේ ගිණිකූරු පේලියක් මෙනි
මින්ස්ක් හි සටන රතු හමුදාව තමාගේම වූ යාන්ත්‍රික උපක්‍රම ප්‍රගුන කරමින් සිටි බවට කදිම නිදසුනක් විය
යුද ටැංකි උතුරින් හා දකුණින් නගරය පසුකොට සතුරාගේ සංචිත හා ආධාරක බල ඇණි විනාශ කරමින් නොනැවතී බටහිර දෙසට ගමන් කරන අතර නගරය අත්පත් කොට ගන්නා ලද්දේ පසුපසින් පැමිණි රයිපල් බලඇණි විසිනි
හිට්ලර් ඝාතනය කිරීමට ජර්මන් හමුදා නිළධාරීන් පිරිසක් විසින් අසාර්ථක තැතක් දරන ලද්දේ මේ කාලයේදීය
අපේක්ෂිත සැතපුම් එකසිය පණහ මෙන් දෙගුණයක් දුර ගමන් කල රතු හමුදාව අගෝස්තුවේදී පෝලන්ත භූමියට ඇතුළු විය
වොර්සෝවේ වැසියෝ නාසි පාලනයට එරෙහිව කැරලි ගැසුවද ඔවුනට උපකාර කිරීමට තරම් ඉස්පාසුවක් ස්ටැලින්ට නොතිබිණ
දීර්ඝ ගමන නිසා හෙම්බත්ව සිටි සෝවියට් යාන්ත්‍රික ඒකක අළුත්වැඩියා අවශ්‍යතාවන්ගෙන් පීඩා වින්දෝය
අනිත් අතට රුසියාවේ පැරණි සතුරා වූ පෝලන්ත ප්‍රභූ පැලැන්තිය අතට බලය ලැබෙනු දැකීම ක්‍රෙම්ලිනයේ පැතුම නොවේ
මේ හේතු නිසා ජර්මනුන් පෝලන්ත නැගී සිටීම ක්‍රෑර ලෙස මැඩලන අතර රුසියානුවෝ අගනුවර දකුණින් විස්ටුලා ඉවුරු මත වාඩිලා සටනට නරඹමින් විවේක ගත්හ
ගිම්හාන ක්‍රියාන්විතයෙන් රතු හමුදාව සිදුවූ ආලභ හානියද ලද ජයග්‍රහනය තරම්ම විශාලය
මිය ගිය භටයන් ගණන දෙලක්ෂ පණස් දහසකට ආසන්නය
අට ලක්ෂයක් තුවාල ලැබූහ
යුද ටැංකි 2950 ක් හා කාල තුවක්කු 2500ක් එක්කෝ විනාශ වී තිබිණ
නැතහොත් අතහැර දැමීමට සිදු විය
එහෙත් මෙය විශාල පසුබෑමක් ලෙස නොසැලකුනේ සක්‍රිය සෙබළුන් හැට පන් ලක්ෂයක් හා යුද ටැංකි 8500ක හා කාලතුවක්කු 113,000 ක සංචිතයක් ස්ටාව්කාව සතුව තිබූ බැවිනි
අනිත් අතට භටයන් පන් ලක්ෂ පණස් දහසක් අහිමි ව සිටි ජර්මන් හමුදාවට මේ විට සක්‍රිය සේවයේ සිටි මුළු භට පිරිස විසි දෙලක්ෂයක් වූ අතර යුද ටැංකි හා කාලතුවක්කු සංචිතය පිළිවෙලින් 3700ක් හා 5700 ක් විය
මෙය යුද්ධයේ අවසන් අදියරේ දෙපාර්ශ්වය අතර දැකිය හැකි වූ දැවැන්ත අසමතුලිතතාවයට හොඳම නිදසුනයි
සතුරා රුසියානු භූමියෙන් පලවා හැර තිබූ බැවින් තාක්ෂණික වශයෙන් හා වචනයේ අර්ථයෙන් සැලකූ කල ඒ 1941 ප්‍රකාශයට පත් කෙරුනු ‘මහා දේශප්‍රේමී යුද්ධයේ’ අවසන් වෙමින් තිබිණ
දේශ සීමාවෙන් එපිට මෙහෙයුම් ඇරඹීම ආරක්ෂක සටනක් නොව ව්‍යාප්ත වාදී යුද්ධයකි
දැවැන්ත වෑයමක් යොදවා රුසියානුවන් මී වදය කඩන්නේ අතලෙව කෑමට පමණක් නොවන බව සියල්ලෝ දැන සිටියද එම අරමුණ අභියෝගයට ලක් කිරීමට බටහිර බලවතුනට හැකියාවක් නුවූයේ නාසි වාදය මහාද්වීපයෙන් පිසලා හැරීම ඔවුන්ගේ හැකියාවෙන් හා ධාරිතාවයෙන් එපිට ඉලක්කයක් වූ නිසාය
බටහිර දෙසට ව්‍යාප්ත වීම සර්ව ස්ලාව් වාදයේ සදාතන සිහිනය වූ බැවින් මේ අරබයා කොමියුනිස්ට් වරුන්ට දොස් නැඟිය නොහේ
අනිත් අතට දේශපාලන අභිලාෂයන්ට අමතරව ‘රුසියානු ජාතික ආරක්ෂාවට’ අදාල හමුදාමය උවමනාවන්ද මේ අභිලාෂය තුල ගැබ්ව තිබූ බව සැලකිල්ලට ගත යුතුය
හදිසි සතුරු ආක්‍රමණයකට මුහුණ දීමට අවැසි කාලය ලවා ගනුවස් බටහිර දේශසීමාවට යාබද ‘ආවරණ කලාපයක්’ (Buffer Zone) බිහි කිරීමේ වැදගත් කම නැපෝලියන්ට එරෙහි පළමු දේශප්‍රේමී සටනේ නියමුවන් වූ මාෂල් මිහයිල් කුටුසොව් හා ජනරාල් මත්වේයි ප්ලැටොව් කුමාරයා විසින්ද දැඩිව අවධාරණය කොට තිබිණ
කෙසේ වුවද රතු හමුදාව විස්ටුලා ඉවුරු මත වාඩිලා ගැනීම යනු ස්ටාව්කාවට බටහිර තවදුරටත් මෙහෙයුම් දියත් කිරීම සඳහා ස්ටාව්කාවට සැපයුන අගනා නිදහසට කරුණකි
මන්දයත් භූගෝලීය පිහිටෝම අනුව බර්ලින් ක්‍රියාන්විතය ඇරඹීමට පෙර සෝවියට් මධ්‍යම පෙරමුණේ ඇලයන් ආරක්ෂා කිරීමට බෝල්ටික් හා බෝල්කන් ප්‍රදේශ අත්පත් කොට ගැනීම ශාස්ත්‍රීය වශයෙන් අනිවාර්ය අවශ්‍යතාවක් වූ නිසාය
බටහිර ඉතිහාසඥයන් සැක පහල කරන්නේ කල් ඇතිවම අනාගත සෝවියට් අධිරාජ්‍යයේ සීමා මායිම් අදිටන් කොටගෙන සිටි ස්ටැලින් ඊට ගැලපෙන අන්දමින් සිය හමුදා මෙහෙයවූ බවයි. වොර්සෝවේ නාසි විරෝධී නැගී සිටීමට ආධාර දීමෙන් වැලකී සිටීමෙන් නොනැවතී පෝලන්ත සටන් කාමීන්ට ගුවනනින් සැපයුම් හෙලීමට ඉදිරිපත් වූ මිත්‍ර පාක්ෂික ගුවන් යානාවලට සිය ගුවන් කලාපය විවෘත නොකිරීම මඟින් මෙය වඩාත් තහවුරු වන බවට ඔවුහු අදදු චෝදනා නඟති
Chamara Siriwardene

වැඩිමහල් සහෝදරයාගේ පැමිණිම

1944 අගෝස්තුවේ දකුණු විස්ටුලා ඉවුරු හරහා විහිදී යුරෝපයට ඇතුළු වීමට සැදී පැහැදෙමින් සිටි රතු හමුදාවේ ඊලඟ ඉලක්කය වූයේ රොමේනියාව බව නිගමනය කිරීමට බරපතල බුද්ධි තොරතුරු විශ්ලේෂණයක් අවැසි වූයේ නැත
මන්ද යත් හමුදාමය වශයෙන් තම වම් ඇලය ආවරණය වීම, දේශපාලන වශයෙන් හිට්ලර්ගේ අක්ෂ සහකරුවන් බැහැර කරවීම හා ආර්ථික වශයෙන් ජර්මනියේ තෙල් සැපයුම කපා හැරීම යන තුන් වැදෑරුම් ප්‍රතිලාභයන් එමඟින් රුසියාවට අත්වූ හෙයිනි
යාන්ත්‍රික බල ඇණී සඳහා එතරම් සුදුසු නුවූ කාර්පේතියානු කඳුවැටිය හා දුෂ්කර ගංගා තරණය හැකිතාක් මඟ හරිමින් පෲට් හා ද්නෙස්ට් ඉවුරු වලට සමාන්තරව බෝල්කන් තැනිතලාව ඔස්සේ සිය ගමන් මඟ පාදා ගැනීමට ස්ටාව්කාව තුල වූ ආශාව ස්වභාවිකය
කකුළු අඬු හැඩාකාරව ඉදිරියට ගමන් කල ඒකබද්ධ-හමුදා කණ්ඩායම් 13 කින් සමන්විත දැවැන්ත සෝවියට් බල ඇණි දෙකක් පෘට් ඉවුරු වෙත ලඟා වීමත් සමඟ යැසී හා කිෂිනෙව් යන රොමෙනියානු උපාය මාර්ගික නගර දෙක ඇද වැටුන අතර අගෝස්තු අගදී බුකාරෙස්ට් හි ඉයොන් ඇන්ටොනෙස්කෝගේ නාසි හිතවාදී රජය කුමන්ත්‍රණයක් හරහා පෙරලා දමන ලදී
පිල්මාරු කල රොමේනියාව ජර්මනියට එරෙහිව සෝවියට් කඳවුරට එක්වූ අතර රුසියානු යුද ටැංකි පෘට් ගඟ තරණය කල බව ඇසූ යුගොස්ලාව් පාටිසන් වරු ආධාර ඉල්ලා රතු හමුදාවට ගුවන් විදුලි සංඥා යැවූහ
මතවාදී නොගැලපීම් කවරක් වුවද වැඩිමහල් සහෝදරයාගේ පැමිණිම නාසි සපත්තුවට පෑගී තැලී පොඩිවී සිටි ස්ලාව් වරුනට ඉමහත් සහනයක් වූ බව නොකිවමනාය
සැප්තැම්බර් 8 දා රතු හමුදාවේ දකුණුදිග අංශය බල්ගේරියාවට ඇතුල් වීමත් සමඟ සොෆියා නුවරද ආණ්ඩු පෙරළියක් හට ගති
මොස්කොව් හිතවාදී නව රජයේ පළමු කාර්යය වූයේ ජර්මනියට එරෙහිව යුද ප්‍රකාශ කිරීමයි
බල්ගේරියානු ජාතිකවාදි දෘෂ්ඨි කෝණයෙන් බලන කල එය 1876 නිදහස් සටනේ ද්වීතීක අවස්ථාවකි
තුටු කඳුළු වගුරුවමින් රතු හමුදා භටයන් පිලිගත් සොහියා නුවර මැහැල්ලෝ අනතුරුව ඔවුනට නොසෑහෙන දොස් පැවරූහ
“නුඹලා මෙවර මේතරම් පරක්කු උනේ මන්ද
”
රුසියානු-බල්ගේරියානු ඒකාබද්ධ බලඇණි යුගොස්ලාවියාවට ඇතුළු වීමේ ප්‍රථිඵලය වූයේ ස්ලෝවැකියාවේද නාසි විරෝධී කැරලි උත්සන්න වීමයි
රුසියානුවෝ පෝලන්ත-ස්ලෝවැක් දේශසිමාව මතවූ ‘දුක්ලා’ කපොල්ල හරහා පහරදෙමින් ඊට සහාය වූහ
යුගොස්ලාවියාව හා ස්ලෝවැකියාව හරහා හන්ගේරියාව උතුරින් හා දකුණින් වැටලීමට සැලසුම් කල ස්ටාව්කාව රොමේනියාවේ ප්ලොයිට්සි කපොල්ල හරහා වෘත්තාන්තගත ඩ්‍රැකියුලා සිටුතුමාගේ නිජ බිම ලෙස සැලකෙන ට්‍රාන්සිල්වේනියාව තුලට තවත් බලසම්පන්න හමුදා කණ්ඩායමක් යැවීය
කාර්පේතියානු වැටිය විශාල යාන්ත්‍රික බලඇණි මෙහෙයවීම සඳහා යෝග්‍ය නුවූ බැවින් මේ සඳහා කඳුකර භටයන් පවා (Mountain troops) යෙදවීමට ස්ටාව්කාවට සිදුවිය
මේ හේතුව නිසා බෝල්කන් තැනිතලාවට සාපේක්ෂව මෙම අංශයේ ඉදිරිගමන සිදුවූයේ වඩාත් සෙමිනි
බෝල්කන් පෙරමුණ ඇදවැටීම හා අක්ෂ සහකරුවන්ගේ පිල් මාරුවටත් වඩා මේ වන විට හිට්ලර්ට කනස්සල්ල ගෙන දුන්නේ බෝල්ටික් ප්‍රදශයේ රුසියානුවන් දියත් කල සමගාමී ක්‍රියාන්විතයයි
රීගා බොක්ක හරහා සෝවියට් යාන්ත්‍රික බල ඇණී විසින් ගැඹුරට විදින ලද කොරිඩෝරය හේතුවෙන් ජර්මන් උතුරු දිග හා මධ්‍යම හමුදා කණ්ඩායම් අතර සබඳතා බිඳ වැටී තිබිණ
සැප්තැම්බරයේ එස්ටෝනියාව අත්පත් කරගත් රතු හමුදාව ජර්මන් උතුරු දිග කණ්ඩායම ඉහල ලැට්වියාවට කොටු කරමින් නැගෙනහිර ප්‍රසියාව බලා ගමන් කලේය
ඔක්තෝබරය වනවිට සටන සිදුවූයේ ජර්මන් භූමිය මතය
තම අනදෙන නිලධාරීන් සමඟ කලහ කල හිට්ලර් ඔවුනට බොහෝ නින්දා අපහාස කලේ සමස්ත සෙනෙවි මණ්ඩලයම බිය සුල්ලන් ලෙස හෙලා දකිමිනි
ජර්මන් දේශසීමාව තුලට සැතපුම් පණහක් පමණ කඩා වැදුන පසු රුසියානු ඉදිරි පෙල යාන්ත්‍රික බල ඇණී වල ශක්තිය වියැකී ගියද, නැගෙනහිර ප්‍රසියාවේ ඝන වනාන්තරයක් තුල වූ ‘වෘක ලෙන’ (Wolfsschanze) නැමැති තම නැගෙනහිර මූලස්ථානය අතහැර පසුබැසීමට ජර්මන් ආඥාදායකයාට සිදුවිය
1944 වසර අවසන් වූයේ පෝලන්තයේ හන්ගේරිය හා ඔස්ට්‍රියාව තනි ක්‍රියාන්විතයක් තුලින් අත්පත් කොටගත ගැනීමට අතිශය උචිත උපායමාර්ගික විහිදුමක් ඔස්සේ රතු හමුදාව යුරෝපය තුල ස්ථානගත කරවමිනි
ස්ටාව්කාවේ අභියෝගය වූයේ ප්‍රධාන ඉලක්කය වූ බර්ලිනය කරා හැකිතාක් ඉක්මනින් ලඟාවිය හැකි තරම් ප්‍රමාණවත් ශක්තියකින් යුතුව ඊලඟ ප්‍රහාරය සැලසුම් කිරීමය
සියළු සෝවියට් පෙරමුණු මේ ඉලක්කය අරමුණු කොටගෙන ප්‍රතිසංවිධානය වූ බැවින් හන්ගේරියාවේ සිදුවූ සීමාසහිත සටන් හැරුන කොට නැගෙනගහිර පෙරමුනේ සෙසු අංශ වල මේ වනවිට වූයේ නිහඩතාවකි
මෙ වනවිට සෝවියට් කර්මන්තශාලා විසින් මහා පරිමානයෙන් නිපදවූ IS ඛාණ්ඩයේ බර යුද ටැංකි හා SU ඛාණ්ඩයේ ප්‍රහාරක තුවක්කු මෙන්ම වැඩිදියුනු කරන ලද කත්යූෂා රොකට් වෙඩි විසින් රතු හමුදාවේ තාක්ෂණික ධාරිතාවයන් වඩාත් ඉහල නංවා තිබිණ
ස්ටාව්කාවේ අදහස වූයේ බර්ලිනය කෙරේ ප්‍රධාන අවධානය නාභිගත වන අන්දමට පෙරමුණ ප්‍රතිව්‍යුහහගත කල යුතු බවයි. බර අවි ඝනත්වය සැතපුමකට කාලතුවක්කු 400ක් දක්වා ඉහල නංවා ප්‍රධාන ප්‍රහාරය බර්ලිනයට කෙටිම මඟ වූ පෝලන්තය හරහා එල්ල කිරීමට අණදෙන නිලධාරීහූ යෝජනා කලහ
ස්ටැලින් එකඟ විය
එහෙත් නැගෙනහිර පෙරමුණේ අත්දුටු තාවකාලික විරාම කුණාටුවකට පෙර නිශ්චලත්වයට සමාන බවත්, රුසියානුවන් ප්‍රතිසංවිධානය වෙමින් සිටිනා බවත් ජර්මන් සෙනෙවි මණ්ඩලය විසින් දිගින් දිගටම කල අනතුරු හැඟවීම් හිට්ලර් මුළුමනින්ම නොසලකා හැරිය බව පෙනේ
තම නිලධාරීන් බිය සුල්ලන් හා නිවටයන් ලෙස තවදුරටත් හංවඩු ගැසූ ඔහු කියා සිටියේ රුසියානුවන් නැවත පහර නොදෙනු ඇති බවය
මෙය සිදුවිය හැකිව තිබුනේ කිසියම් හාස්කමක් තුලින් පමණි
මේ උපකල්පනය මත පදනම් ව සේනාංක කිහිපයක් හා උපාය මාර්ගික සංචිත බටහිර පෙරමුණට මාරු කරමින් ආර්ඩ්න්ස් වනාන්තරය හරහා ඉදිරියට එමින් සිටි මිත්‍ර පාක්ෂික හමුදා වෙත දැවැන්ත ප්‍රහාරයක් එල්ල කිරීමට ඔහු සෙනෙවි මණ්ඩලයට අණ කලේය
ආරම්භයෙදී යම් සාර්ථකත්වයක් මෙම ප්‍රහාරය හමුවේ ජර්මන් ගොඩබිම සටන් උපක්‍රම වලට තවමත් නුහුරු ඉංග්‍රීසීන් හා ඇමෙරිකානුවන් මොහොතකට පසුබා ගිය බවද සැබෑය
එහෙත් කාලගුණය යහපත් වීමත් ගුවන් බලය යොදවා තත්වය බොහෝ දුරට පාලනය කල ඔවුහු තමා වෙත එල්ල වූ අනපේක්ෂිත පීඩනය ලිහිල් කරනු වස් වහා නැගෙනහිර පෙරමුණේ සටන් අරඹන මෙන් ස්ටැලින්ගෙන් ඉල්ලා සිටියහ
මෙහි ප්‍රථිඵලයක් ලෙස 1945 ජනවාරි 12 දා දැවැන්ත රුසියානු ක්‍රියාන්විතය ඇරඹෙන විට ජර්මන් නැගෙනහිර පෙරමුණ වඩාත් දුර්වල තත්වයක පසුවීමයි
උපකරණ හා ඉන්ධන පමනක් නොව මිනිස් බලයේ හිඟයද තවදුරටත් පිරිමැසීමට තරම් සංචිත නාසි පරිපාලනය සතුව නොතිබිණ
ජර්මන් අණ දෙන නිළධාරීන් වඩාත් ව්‍යාකූලත්වයට වූයේ රතු හමුදාව මෙම සටනෙදී හඳුන්වාදුන් තවත් විචක්ශණ උපායක් නිසාය
ආරම්භක කාලතුවක්කු ප්‍රහාරයෙන් අනතුරුව ඔවුන් පෙරමුණ ඔස්සේ භටයන් ස්ථානගත කලේ සතුරු යුද ටැංකි වලට පහර දීමේ අපේක්ෂාව ඇතිවයි. එහෙත් යාන්ත්‍රික බල ඇණි වහා නොයෙදවූ රුසියානුවෝ නැවතත් කාලතුවක්කු මුර කිහිපයක් එල්ල කලහ
අනතුරුව වක්කඩ කැඩුවාක් මෙන් ඇරඹුන ප්‍රධාන ප්‍රහාරය හමුවේ ඔවුන් ඊට මැදිවූයේ ජල ප්‍රවාහයක් මැද පාවෙන දිය බුබුලක් මෙනි
ඊට මැදිවූ ජර්මන් පැන්සර් කන්ඩායම් දෙකක් මුළුමනින් විනාශ විය
වෙඩි බලය අතින් තමා සතු දැවැන්ත වාසිය තුලින් සතුරාට හැකි තරම් හානි කිරීම ස්ටාව්කාවේ නව උපාය වූ බව පෙනින
වෝර්සෝව ඇදවැටුනේ කඩදාසි ගෙයක් මෙනි